text:
231Lawa ngemavi ekugcina enkhosi Davide:
“Inkhulumo yaDavide, umsa waJese,
inkhulumo yalowo lowaphakanyiswa
nguLosetikwako Konkhe.“lowaphakanyiswa nguLosetikwako Konkhe” nome “lowaphakanyiselwa etulu”
Ungumuntfu lowagcotjwa nguNkulunkulu waJakobe,
umhlabeleli wetingoma“wetingoma” nome “lotsandziwe” ka-Israyeli.
2
Imis. 1:16
“Moya waSimakadze wakhuluma ngami.
Livi lakhe labaselulwimini lwami.
3Nkulunkulu wema-Israyeli wakhuluma,
Lidvwala laka-Israyeli latsi kimi:
‘Nangabe umuntfu ahola sive ngekulunga,
asibuse ngekwesaba Nkulunkulu,
4
Hla. 97:11
ufanana nekukhanya kwekusa
nakuphuma lilanga,
lakute khona emafu;
unjengekukhanya emvakwemvula
lokumilisa tjani emhlabatsini.’
5
“Indlu yami ayikalungi yini kuNkulunkulu?
Akenti nami yini sivumelwane saphakadze naphakadze,
lesihlelwe kahle savikeleka macala onkhana?
Akayikuphumelelisa yini kusindziswa kwami,
anginike konkhe lengikufisako?
6Kodvwa bonkhe lababi
bayawulahlwa njengemanyeva,
wona angabutfwa ngesandla.
7Wonkhe lotsintsa emanyeva
usebentisa ludlawu lwensimbi,
nome siphandla sesikhali;
ashiselwa khona lapho alahlelwe khona.”
8
Lawa-ke ngemabito etingwazi takaDavide letatidvumile: wekucala kwakunguJoshebi Bashebethi,Letinye tincwadzi tekucala titsi “Ishboshethi” nome “Eshbhali” umThakhemoni,Kungahle kube ngulenye indlela yekubhala “umHakhamoni” abeyindvuna yaLabatsatfu. Yena-ke wagwaza ngesikhali sakhe“ngesikhali sakhe” siHebheru asicondzakali emadvodza labengema-800, wawabulalaLomusho ngesiHebheru utsi “Bekungu-Adino, um-Esni, labebulala emadvodza labengema-800” onkhe emphini yinye.
9
Wesibili kwakungu-Eleyazare, umsa waDodo, welusendvo lwaka-Ahohi. Yena abengulomunye waletingwazi letintsatfu. Ngalelinye lilanga yena naDavide bake besukela emaFilisti labebutsanele imphi. Ema-Israyeli onkhe abaleka, 10kodvwa yena wema endzaweni yakhe walwa nemaFilisti, sandla sakhe saze somelela enkembeni yakhe, sesigongobele singaseluleki. Simakadze wancoba imphi lenkhulu ngalelo langa. Yatsi kube imphi iphele, ema-Israyeli abuya eta lapho bekuna-Eleyazare khona, atewuphanga tikhali kuletidvumbu.
11Wesitsatsu bekunguShama, umsa wa-Age, waseHarari. EmaFilisti abebutsene eLehi, lapho bekunensimi yemalentili khona. Emabutfo ema-Israyeli awabalekela emaFilisti, 12kodvwa Shama yena wema endzaweni yakhe ekhatsi nekhatsi nensimi, wayivikela, wabulala lamaFilisti. Simakadze wancoba imphi lenkhulu ngalelo langa.
13
2 Sam. 5:18
Ngesikhatsi sanakuvunwako tingwazi letintsatfu kuleti letatingema-30 tehlela kuDavide ngasemgedzeni wase-Adulamu, incumbi yemaFilisti isakambe eSigodzini semaRefa. 14Ngaleso sikhatsi Davide abesekhatsi enqabeni, kantsi libutfo lemaFilisti lona laliseBhetlehema. 15Davide wativela asomile, wase utsi: “Awu! Kube mane kungaba khona loyangikhelela emanti ekunatsa; ngomele emanti asemtfonjeni longasesangweni laseBhetlehema!” 16Ngako letingwazi letintsatfu tesuka lapho tabhidla ticheme temabutfo emaFilisti ngenkhani taphumela ngale, taze tefika emtfonjeni longasesangweni laseBhetlehema, takha emanti, tabuya nawo kuDavide. Kodvwa Davide wala kuwanatsa lamanti, esikhundleni saloko wawatfululela phansi embikwaSimakadze. 17Davide watsi: “Awu, Simakadze! Akube khashane nami kutsi ngiwanatse lamanti. Kimi kungabe kufanana nekunatsa ingati yalamadvodza latilahle ematsambo ngemphilo yawo.” Ngako Davide akazange awanatse.
Nguleto-ke tento taletingwazi letintsatfu.
18Abishayi, umnakaboJowabe, umsa waSeruya, abengumholi walaba labangema-30.“labangema-30” siHebheru sitsi “Labatsatfu” Wagwaza ngesikhali sakhe, alwa nemadvodza langema-300 wawabulala onkhe, waze wadvuma kakhulu njengaletingwazi letingema-30. 19Abishayi abengulodvume kakhulu kuletingwazi letingema-30,“letingema-30” siHebheru sitsi “Labatsatfu” waze wabekwa waba yindvuna yato, lite nome yena abengakabalwa nalaba Labatsatfu.
20Bhenaya, umsa waJehoyada, waseKhabsiyeli, naye abengulomunye wetingwazi letatatiwa. Wenta tigemegeme letinyenti naye, njengekubulala kwakhe tingwazi letimbili letatatiwa takaMowabi. Wake wehlela phansi emgodzini ngalelinye lilanga kunangcocwane, wafike wabulala libhubesi. 21Wabulala sichwaga lesikhulu saseGibhithe lesasihlome ngesikhali, sisibambe ngesandla, Bhenaya yena wasisukela aphetse simunya. Wahlutfula lesikhali esandleni salomGibhithe, wambulala ngaso lesikhali sakhe. 22Lobo-ke kwaba buchawe baBhenaya, umsa waJehoyada. Naye wadvuma njengalaba Labatsatfu labebatiwa kakhulu. 23Abehlonishwa kakhulu kunato tonkhe letingwazi letatingema-30, kodvwa yena akabalwanga kanye nalaba Labatsatfu. Davide wamenta indvuna yaleti letatisingatsa yena.
24
Kuletingwazi letatingema-30 kwakunalaba:
Asaheli, umnakaboJowabe,
na-Eli Hanani, umsa waDodo, waseBhetlehema,
25naboShama na-Elika baseHarodi,
26
naHelesi waseBhethi Phelethi,
na-Ira, umsa wa-Ikheshi, waseThekhowa,
27na-Abiyezeri wase-Anathothi,
naSibhekhayi“Sibhekhayi” siHebheru sitsi “Mebunayi” waseHusha,
28
naSalmoni wase-Ahoha,
naMaharayi waseNethofa,
29naHeledi,Letinye tincwadzi tekucala titsi “Helebi” umsa waBhana, waseNethofa,
na-Ithayi, umsa waRibayi, waseGibeya kulakaBhenjamini,
30
naBhenaya wasePhirathoni,
naHidayiLetinye tincwadzi tekucala titsi “Hurayi” wasetihosheni taseGashi,
31na-Abiyalboni wase-Abha,
na-Azmavethi waseBhahurimu,
32na-Eliyaba waseShalbimu,
nemadvodzana aJasheni,
naJonathani, 33umsa waShama,“umsa waShama” siHebheru sitsi “naShama” waseHarari,
na-Ahiyamu, umsa waSharari,Letinye tincwadzi titsi: “Sakhari” waseHarari,
34
na-Elifeleti, umsa wa-Ahasbayi,
waseMakha,
na-Eliyamu, umsa wa-Ahithofeli, waseGilo,
35na-HesroLetinye tincwadzi titsi: “Hesrayi” waseKhameli,
na-Pharayi wase-Arabu,
36na-Igali, umsa waNathani,
waseSobha,
lotalwa nguHagri,“lotalwa nguHagri” siHebheru sitsi “Bani Hagadi” lokusho kutsi “Bani wakaGadi” nome “umsa wemGadi”
37naSeleki, um-Amoni, naNaharayi
waseBherothi,
labeludzibi lwaJowabe, umsa waSeruya,
38na-Ira waseJetheri,
naGarebi waseJetheri,
39
na-Uriya, umHethi.
Babe ngema-37 sebabonkhe.


c: text/html

text:
281Simakadze wakhuluma kuMosi, watsi: 2“Yala sive sema-Israyeli utsi: ‘Caphelani kutsi niletse kimi ngesikhatsi lesimisiwe kudla lokungumnikelo wami lowentiwa ngemlilo, kube liphunga lelinuka lusi lolumnandzi kimi.’ 3
Shano kubo utsi: ‘Lona ngumnikelo lowentiwa ngemlilo leniyakuwetfula kuSimakadze: emazinyane lamabili lanemnyaka munye budzala langenasiyela, kube ngumnikelo loshiswa onkhe emalanga. 4Niyawunikela linye lizinyane ekuseni, leli lelinye nilinikele nakushona lilanga, 5libe nemnikelo walokutinhlavu lokuyikhilogremu yinye yafulaha wakolo lobhicwe nemafutsa emncumo langaba yilitha yinye. 6Lona ngumnikelo loshiswa onkhe emalanga, lowamiswa entsabeni yaseSinayi kube liphunga lelinuka lusi lolumnandzi, umnikelo lowentiwa ngemlilo kuSimakadze. 7Uyawuhambisana nemnikelo wesinatfo lesingaba yilitha yinye ngelizinyane linye. Kuyawutselwa kuSimakadze umnikelo wesinatfo lesinemandla endzaweni lengcwele. 8Niyawunikela leli lelinye lizinyane nakushona lilanga kanye nemnikelo walokutinhlavu nemnikelo wesinatfo lofanana newasekuseni. Lowo-ke ngumnikelo lowentiwa ngemlilo, kube liphunga lelinuka lusi lolumnandzi kuSimakadze.’ ”
9“ ‘Ngelilanga leliSabatha yentani umnikelo ngemazinyane lamabili lanemnyaka munye langenasiyela, niwanikele kanye nemnikelo wawo wesinatfo nemnikelo walokutinhlavu longemalitha langaba mane nencenye yafulaha lobhicwe nemafutsa. 10Lowo-ke kuyawuba ngumnikelo wekushiswa wemaSabatha onkhe ngetulu kwalona loshiswa onkhe emalanga kanye nemnikelo wawo wesinatfo.’ ”
11“ ‘Ngelilanga lekucala enyangeni niyakwetfula kuSimakadze umnikelo wekushiswa wetinkunzana letimbili, nesihhanca sinye, nemazinyane lamadvuna etimvu lasikhombisa, lanemnyaka munye budzala, nalangenasiyela. 12Inkunzana iyinye iyawuba nemnikelo walokutinhlavu longemalitha langaba sitfupha nencenye afulaha lobhicwe nemafutsa; nalesihhanca sibe nemnikelo walokutinhlavu longemalitha langaba mane nencenye yafulaha lobhicwe nemafutsa, 13lizinyane lemvu lilinye libe nemnikelo walokutinhlavu longaba yikhilogremu yafulaha lobhicwe nemafutsa. Lowo-ke ngumnikelo wekushiswa, kube liphunga lelinuka lusi lolumnandzi, umnikelo lowentiwa ngemlilo kuSimakadze. 14Inkunzana iyinye iyawuba nemnikelo wesinatfo lesingemalitha langaba mabili eliwayini, nesihhanca sibe neliwayini lelingaba yilitha nencenye; lizinyane lilinye liyawuhambisana neliwayini lelingaba yilitha. Lona-ke ngumnikelo wekushiswa lekufanele wentiwe njalo ekwetfwaseni kwenyanga. 15Ngetulu kwemnikelo wekushiswa lovamile lohambisana nemnikelo wesinatfo, imbuti yinye lendvuna kufanele inikelwe kuSimakadze ibe ngumnikelo wesono.’ ”
16
23:15
Lev. 23:5
Dut. 16:1-2
“ ‘Ngelilanga leli-14 lenyanga yekucala kuyawuba liPhasika laSimakadze. 17
23:15
34:18
Dut. 16:3-8
Ngelilanga leli-15 kulenyanga kufanele kube nesibhimbi. Niyawudla sinkhwa lesingenambiliso emalanga lasikhombisa. 18Ngelilanga lekucala niyawuba nemhlangano longcwele ningatsintsi lutfo lolungumsebenti. 19Niyakwetfula kuSimakadze umnikelo lowentiwa ngemlilo, umnikelo wekushiswa wetinkunzana letimbili, nesihhanca sinye, nemazinyane lamadvuna etimvu lasikhombisa lanemnyaka munye budzala, onkhe abe ngulangenasiyela. 20Inkunzana niyawuyilungisa kanye nemnikelo walokutinhlavu longemalitha langaba sitfupha nencenye yafulaha lobhicwe nemafutsa; lesihhanca sibe nemalitha langaba mane nencenye; 21lilinye lizinyane kulawa lasikhombisa kube ngemalitha langaba mabili. 22Niyakwengeta nangembuti yinye lendvuna kube ngumnikelo wesono lotanentela inhlawulo yekubuyisana kuSimakadze. 23Loko nikwente ngetulu kwaleminikelo yekushiswa leyentiwa njalo nje ekuseni. 24Ngaleyo ndlela niyakwenta umnikelo wekudla lowentiwa ngemlilo onkhe emalanga, kuze kuphelele lamalanga lasikhombisa, kube liphunga lelinuka lusi lolumnandzi kuSimakadze. Uyakwengetelwa ngetulu kwalomnikelo wekushiswa lowentiwa onkhe emalanga kanye nemnikelo wawo wesinatfo. 25Ngelilanga lesikhombisa niyawuba nemhlangano longcwele ningatsintsi lutfo lolungumsebenti.’ ”
26
34:22
Dut. 16:9-12
“ ‘Ngelilanga letitselo tekucala ekuvuneni, ngeMkhosi Wekuvuna,“ngeMkhosi Wekuvuna” nome “ngeMkhosi Wemaviki” nanetfula kuSimakadze umnikelo walokutinhlavu letinsha, niyawuba nemhlangano longcwele ningatsintsi lutfo lolungumsebenti. 27Niyakwetfula umnikelo wekushiswa wetinkunzana letimbili, nesihhanca sinye, nemazinyane lamadvuna etimvu lasikhombisa lanemnyaka munye budzala, kube liphunga lelinuka lusi lolumnandzi kuSimakadze. 28Inkunzana iyinye kufanele ibe nemnikelo walokutinhlavu longemalitha langaba sitfupha nencenye afulaha lobhicwe nemafutsa; lesihhanca sibe nemalitha langaba mane nencenye, 29lilinye lizinyane kulawa lasikhombisa kufanele libe nemalitha langaba mabili. 30Niyakwengeta nangembuti yinye lendvuna lekunguyona iyawunentela inhlawulo yekubuyisana kuSimakadze. 31Leyo-ke niyawuyenta kanye neminikelo yayo yesinatfo, ngetulu kwalena leshiswa onkhe emalanga neminikelo yayo yalokutinhlavu. Nicaphelisise kutsi letifuyo atinasiyela ngempela yini.’ ”

robotstxt: allowed

filter: keep


text:
31
Sil. 2:9
Amo. 8:11
Umfana Samuweli abekhonta Simakadze ngaphansi kwa-Eli. Kulawo malanga livi laSimakadze lase lilivelakancane, nemibono yayingasekavami. 2
Ngalobunye busuku Eli, labesanemehlo labutsakatsaka asabona kalufifi, abelele endzaweni yakhe njengasemihleni. 3
Lev. 24:2
Sibane saNkulunkulu sasingakacimi, naSamuweli alele phansi ethempelini laSimakadze, lapho bekunelibhokisi lesivumelwane saNkulunkulu khona.
4Simakadze wabita Samuweli. Wasabela watsi: “Ngilapha.” 5Wagijima waya ku-Eli, wafike watsi: “Sengikhona, ngive ungibita.”
Kodvwa Eli wakhuluma watsi: “Cha, angikakubiti, hamba uyewulala phansi.” Ngako wancandzeka wayawulala phansi.
6Waphindze Simakadze wamemeta watsi: “Samuweli!” Samuweli wavuka waya ku-Eli, wafike watsi: “Sengikhona, ngive ungibita.”
Kodvwa Eli watsi: “Ndvodzana yami, angikakubiti; hamba uyewulala phansi.”
7Samuweli abesengakamati Simakadze, kantsi futsi nelivi laSimakadze lalisengakembulwa kuye.
8Simakadze waphindze wamemeta Samuweli kwesitsatfu, Samuweli wavuka wagijima waya ku-Eli, wafike watsi: “Sengikhona, ngive ungibita.”
Eli wabona kutsi nguSimakadze lona labebita lomfana. 9Ngako Eli watjela Samuweli watsi: “Hamba uyewulala; naphindza akubita, ubotsi: ‘Khuluma, Nkhosi, ngobe inceku yakho ilalele.’ ” Ngako Samuweli wahamba wayawulala endzaweni yakhe.
10Simakadze wefika wema khona lapho, wamemeta njengakucala watsi: “Samuweli! Samuweli!”
Samuweli wakhuluma watsi: “Khuluma, ngobe inceku yakho ilalele.”
11
Jer. 19:3
Simakadze wakhuluma kuSamuweli, watsi: “Lalela la, kukhona lengitakwenta lapha ka-Israyeli lokutakwenta kutsi tindlebe talabo labatawuva ngako tincencetse. 12
Ngaleso sikhatsi ngitawumelana na-Eli nendlu yakhe ngako konkhe lengakusho kuye, kusukela ekucaleni kuze kube ngusekugcineni. 13Ngobe ngamtjela kutsi indlu yakhe ngitayehlulela phakadze naphakadze ngenca yesono lasatiko: Emadvodzana akhe atidvonsele sicalekiso, naye akazange awekhute kutsi ayekele. 14
Ngako-ke ngafunga ngendlu ya-Eli, ngatsi: ‘Licala lendlu ya-Eli lingeke lihlengwe ngemhlatjelo nome ngemnikelo wekubuyisana.’ ”
15Samuweli walala kwaze kwasa; kwase kutsi nakusa, wahamba wayakuvula iminyango yendlu yaSimakadze. Wesaba kutjela Eli lombono, 16kodvwa Eli wambita, wafike watsi kuye: “Samuweli, ndvodzana yami.”
Samuweli wasabela watsi: “Ngilapha.”
17Eli wabuta watsi: “Yini lena layishito kuwe? Ungangifihleli. Shangatsi Nkulunkulu angakujezisa kakhulu, nakwenteka ungifihlela nome yini lakutjele kona.” 18Ngako Samuweli wamtjela konkhe, wangete wamfihlela lutfo. Eli wakhuluma watsi: “UnguSimakadze; akente konkhe lakubona kukuhle emehlweni akhe.”
19
Simakadze waba naSamuweli asakhula, wangete wavumela ngisho nalinye livi lakhe kutsi liwele phansi. 20
Sonkhe sive sema-Israyeli kusukela kulakaDani kuze kuyewufika eBherisheba“kusukela kulakaDani kuze kuyewufika eBherisheba” loku kusho kutsi “kusukela ekucaleni kwelive kuze kuyewufika ekugcineni kwalo” savele sabona kutsi Samuweli abemiselwe kuba ngumphrofethi waSimakadze. 21Simakadze waphindze watibonakalisa eShilo; ngobe lapho Simakadze watembula kuSamuweli ngelivi laSimakadze.


c: text/plain

text:
Umlayeto lomuhle kakhulu longawutfola!
Liyini Libhayibheli futsi kungani kumele ngilifundze?
Libhayibheli liyincwadzi yaNkulunkulu lakhuluma natsi kuyo. Silalela livi lakhe siphindze sifundze kutsi ufuna siphile njani. Ngoba livi laNkulunkulu liyaphila, linemandla ekusigucula.
Kusho kutsi kufundza Libhayibheli kungayigucula imphilo yami? Kepha limayelana nani Libhayibheli?
Libhayibheli liyincwadzi yemlandvo, incwadzi yemtsetfo legcwele tindzaba, bunkondlo, tifundvo mayelana nemphilo nemavi ekudvudvuta. Kodwa ngetulu kwako konkhe liyindzaba yelutsandvo lwaNkululunkulu lanalo ngawe nami.
Kodvwa liyincwadzi lenkhulu. Ngilicala ngakuphi?
Nanobe Libhayibheli liyincwadzi lenkhulu kakhulu longayifundza, kahlekahle lona ligcogcele ndzawonye tincwadzi letinyenti. Linentincwadzi leti-66 uma tiphelele tonkhe.
Angeke ngikwati kufundza tincwadzi letinyenti kangaka emphilweni yami yonkhe!
Khululeka! Yitsatse njengemtapomabhuku lapho ukhetsa khona leyo ncwadzi lofuna kuyifundza. Akumelanga utifundze tonkhe ngesikhatsi sinye. Ungafundza nje tahluko nobe emavesi lambalwa encwadzi ngesikhatsi letsite.
Uma ngingalivisisi ngente njani?
Ungalahli litsemba kalula kanjalo nje. Indzaba iyindzawo lenhle longacala kuyo! Utawumangala kutsi kumelula kangakanani.
Kulungile! Asetame!
Asicale ngendzaba yemfana lowabaleka ekhaya letfolakala encwadzini *yaLukha ^15:°11-14.
Indvodzana leyalahleka
11 Wachubeka Jesu watsi: “Bekukhona umuntfu labenemadvodzana lamabili. 12 Indvodzana lencane yatsi kuyise: ‘Babe, nginike sabelo lesilifa lami.’ Ngako-ke uyise wawehlukanisela lifa emadvodzana akhe. 13 “Kwatsi ngemalangana indvodzana lencane yatsengisa lifa layo, yahamba nalemali yalibangisa eveni lelikhashane, lapho yayihlaphata khona imali ihleti ngekonakala. 14 Yayidla yonkhe imali.”
Kwase kwentekani futsi?
Loko-ke kumele utitfolele kona! Fundza *yaLukha ^15:°11-32.
Ngitawukwenta njani loko? Angati nekutsi kumele ngicale gakuphi!
Landzela ticondziso letitfolakala esigabeni “seKucubungula Libhayibheli”.
Kumatima yini? Angikate ngikwente phambilini.
Kufana nekufundza kugaya libhayisikili! Utsi usengakateleli nje ube sewukwati kuligaya. Nako-ke vula Libhayibheli lakho sivele sicale kufundza!
Tilungiselele, kancanekancane, cala!
Kucubungula Libhayibheli kufaka ekhatsi *incwadzi, ^sahluko, °nelivesi. Indlela lelula yekufundza kutsi wetame kutfola sibonelo lesitsite: ngako-ke asitfole *Lukha ^15:°11-32.
Nembala! Lemibala yenta kube melula imphela!
Buka letimphawu * ^ ° etikrinini letimnyama naletimhlophe.
Khumbula phela, kuneLithestamente Lelidzala neLithestamente Lelisha.
Buka likhasi lalokucuketfwe ekucaleni kweLibhayibheli lakho. Buka *Lukha! Utfolakala eThestamenteni Lelisha. Nyalo-ke vula likhasi lelingilo.
Ngilitfolile!
Tfola inombolo yesahluko lekungulenombolo lebhalwe yacindzetelwa ekucaleni kwesigaba ngasinye. Phenya emakhasi udzimate ufike ^Esahlukweni se-15.
Ngiyitfolile! Yini lelandzelako lokumele ngiyente?
Uyatibona yini tinombolo letincane leticishe tibe kuyo yonkhe imigca yetheksthi?
Yebo, ngiyatibona!
Letinombolo tikhomba emavesi. Kulesibonelo, sifuna kufundza °livesi le-14. Chubeka ufundze udzimate ufike °evesini le-32. Tinike sikhatsi lesanele sekufundza!
OKulungile! Sengicedzile! Mfana, lobhuti wakhe ungikhumbuta dzadzewetfu! Dzadzewetfu wondzile kakhulu ...
Yini longatsandza kuyitfola nyalo?
Kulungile! Nyalo-ke “Babe Wetfu Losezulwini” ngimtfola ngakuphi?
Kute utfole “Umthandazo weNkhosi” buka *Matewu ekhasini lalokucuketfwe. Matewu yincwadzi yekucala eThestamenteni Lelisha. Nyalo-ke buka inombolo lebhalwe yacindzetelwa le ^6.
Phindza utfole tinombolo letincane kusukela ku-°9-13.
kulapho utawutfola khona Umthandazo weNkhosi!
Bekungasilukhuni loko!
Nyalo-ke njengobe sewuphumelele ngemalengiso kuletivivinyo letimbili tekucala, utawukhona kutfola nekufundza nobe ngumuphi umbhalo lowufunako nobe ngakuphi eBhayibhelini. Tetayete ngekutsi ubuke onkhe emavesi kulencwadzi lecondzisako!
Kulungile! Ngicala kuphi?
Ufuna kwati kutsi konkhe kwacala kuphi? Fundza tahluko letintsatfu tekucala encwadzini yaGenesisi. Lena yincwadzi yekucala eBhayibhelini letfolakala eThestamenteni Lelidzala. Cala ngesahluko se-^1 livesi le-°1 uchubekele esahlukweni se-^3.
Ngabe ngiko yini lapho Adamu na-Eva bahlangana khona nenyoka?
Yebo, kodvwa ungafundza ngako konkhe loku nalokunye lokunyenti kuto letahluko.
Uma ngifuna kudvudvuteka nekucondziswa-ke?
Yetama Tihlabelelo. Ungahle ukhone kubona lamanye latiwa kakhulu, njenge *Tihlabelelo ^23 and *neTihlabelelo ^121.
Hho ngiyawatati Tihlabelelo “Simakadze ngumelusi wami ...”!!!
Kuhle loko! Nyalo-ke fundza nalamanye lamanyenti.
Njengawaphi nje?
Uma ufuna kwati kabanti ngemphilo yaJesu nebafundzi bakhe, cala ngencwadzi yaLukha.
Tincwadzi letine tekucala teLithestamente Lelisha tibitwa ngekutsi tincwadzi teLivangeli. Letincwadzi tisitjela indzaba yaJesu mayelana nemphilo layiphila emhlabeni kusukela ekucaleni kute kufike ekugcineni kwayo.
Tindzaba letimnandzi leto!
Nemambala! Lichaza loko leligama lelitsi Livangeli! Asicale ngencwadzi yaLukha. Lencwadzi isitjela ngendzaba yaJesu mayelana nemphilo yakhe nemsebenti wakhe lawenta emhlabeni: ngekutsi wabaphilisa njani bantfu, labafundzisa kona ngembuso waNkulunkulu bese kugcina ngekubetselwa kwakhe esiphambanweni, kuvuka kwakhe kulabafile nekwenyukela kwakhe ezulwini.
Kodvwa ngifuna kwati kutsi Jesu watsini!
Fundza *Matewu tahluko te-^5, ^6 ne-^7. Kuletahluko Jesu usitjela kutsi siphile njani, siphatsane njani nalabanye bantfu nekutsi singenta njani kute sibe nesimongcondvo lesifanele emphilweni. Tincwadzi taMatewu, Makho naJohane nato tisitjela ngemphilo yaJesu emhlabeni.
Manje-ke lingisita ngani Libhayibheli emphilweni yami yemalanga onkhe?
Libhayibheli liyincwadzi yelutsandvo lwaNkulunkulu kitsi! Sebentisa emakhono akho ekucubungula kute utfole lamanotsi elutsandvo eBhayibhelini.
*Tihlabelelo ^36:°5-9 - Fundza ngebuhle baNkulunkulu.
*Tihlabelelo ^139:°15-16 - Nentiwe nguNkulukulu ngetandla takhe!
*KubaseRoma ^8:°38 - Nkulunkulu angete asiyekele silahleke!
*1 yaJohane ^4:°19 - Nkulunkulu wasitsandza kucala kungako natsi sitsandza labanye.
Hheyi, nje bewati kutsi Libhayibheli lifana nekudla kwemphefumulo?
Njani?
Fundza *Johane ^6:°35.
Ungakukhumbula konkhe kudla lokudlile emphilweni yakho yonkhe?
Tsani uyadlala!
Ngaphandle kwekudla kwakho kwemalanga onkhe wawungete wakwati kukhula ube mcemane futsi uphilile. Kuyafana nje neLibhayibheli. Angete wakukhumbula konkhe loke wakuva nobe wakufundza evini. Kepha umphefumulo wakho wona ungadlani uma ungancishwa livi laNkulunkulu?
Kepha ingabe Libhayibheli alikagcwali imigomo nemitsetfo? Uma ngiyephula kwentekani?
Utsi nje bewati kutsi kulandzela imigomo lesinikwe yona eBhayibhelini kufana kancane nje nekudlala umdlalo?
Usho kutsi kufana nelibhola letinyawo neletandla?
Imigomo ayikabekelwa kunika bonkhe bantfu litfuba lelanele kuphela, kodvwa iphindze yentelwe kukuvikela nekukucondzisa. Nkulunkulu usinike imigomo kute siphephe nekusikhomba kutsi kufanele siphile njani. Buka ku-*Eksodusi ^20:°3-17 ube usebentisa emakhodi lanemibala (nobe timphawu) bese ulandzela tinyatselo te-1-3!
Ngabe kute udlale umdlalo, kufanele ufundze imigomo yawo?
Usho kona mbamba! Nalu luhlelo lwemdlalo waNkulunkulu lolwentelwe wena.
*Eksodusi ^20:°3
Umgomo we-1:
Nkulunkulu ngetulu kwako konke!
*Eksodusi ^20:°4-5
Umgomo we-2:
Ngubani nkulunkulwana wakho?
*Eksodusi ^20:°7
Umgomo we-3:
Caphela lulwimi lwakho!
*Eksodusi ^20:°8-10
Umgomo we-4:
Phumula ngelusuku lwe-7-kungumtsetfo lobekiwe!
*Eksodusi ^20:°12
Umgomo we-5:
Hlonipha batali bakho!
*Eksodusi ^20:°13
Umgomo we-6:
Ungabulali!
*Eksodusi ^20:°14
Umgomo we-7:
Gcina ingcodvo nemtimba wakho kungcwele!
*Eksodusi ^20:°15
Umgomo we-8:
Kweba akukalungi!
*Eksodusi ^20:°16
Umgomo we-9:
Khuluma liciniso!
*Eksodusi ^20:°17
Umgomo we-10:
Ungabi nemona!
Minyenti kakhulu lemigomo!
Fundza sifinyeto semtsetfo lesentiwe nguJesu ku *Matewu ^22:°37-40!
Mbamba mbamba siyini sono?
Cabanga ngesono njengekwephula umgomo nobe kwehluleka kugolisa ligoli enethini! Buka umgomo lotfolakala *1 kubaseKhorinte ^9:°24-27
Ngabe sono sisho kudlala umdlalo ungalandzeli imigomo?
Ngicabanga njalo. Buka *Johane ^3:°16-17
Khrestu wacitsa ingati yakhe esiphambanweni kute kutsetselelwe tono tetfu. Kubetselwa kwakho kusenta sikhone kucala imphilo lensha. Nkulunkulu ucisha incwadzi yemacala etfu!
Kusho kutsi uma senta lokubi akusho kutsi “sekuphelile ngatsi”?
Nakanjani! Loko sikubita ngekutsi buhle nemusa waNkulunkulu. Angikucacise ngalendlela:
Buka lamavesi lalandzeleko kute ubone kutsi ngikhuluma ngani.
*Tihlabelelo ^32:°1-5
*Matewu ^18:°21-22
*2 kubaseKhorinte ^2:°7 Tsetselela labanye.
Kumele ngilifundze kangaki Libhayibheli?
Lalela, nagabe likudla kwemphefumulo, kuhle kakhulu kutsi ulifundze kanyenti ngendlela lokhona ngayo. Uma mbamba mbamba ufuna kukhula ucine ekukholweni kufanele ukusebentele loko ngekutsi ulifundze Libhayibheli! Yenta loko lokwentiwa nguJesu:
Ekuseni kusemnyama kakhulu Jesu wavuka wahamba, waphumela ngaphandle kwelidolobha waya ehlane, lapho afike wathandaza khona.
*Makho ^1:°35
Ngekutitfoba lokukhulu. Bomakhalekhikhini nobe mabonakudze akukavumeleki ngobe kutakuphatamisa nawufundza!
Secwayiso!
Kufundza Libhayibheli kungayigucula imphilo yakho!
Njenge Livi laNkulunkulu, libeka ebaleni imigomo yekuphila libuye likukhombe imiphumela leletfwa kwetsembeka nekungatsembeki.
Uma ngenta lokubi ngingahle ngitilimate mine ngilimate nalabanye futsi!
Kuliciniso! Kodvwa ngetulu kwaloko, likunika siciniseko mayelana nelutsandvo nekutsetselelwa nguNkulunkulu lokungete kwaphela nanini.
Lokuhle ngaloku kutsi, sonkhe singulabaphumelelako ngeluhlelo lwemdlalo waNkulunkulu!
Nakanjani!
Khumbula!
Ungumntfwana waNkulunkulu - *Johane ^1:°12
Nkulunkulu wanikela ngendvodzana yakhe kute itokusindzisa! - *Johane ^3:°16
Ningemalunga emtimba waKhrestu - *1 kubaseKhorinte ^12:°27
Uphephile ngobe kute lotakwehlukanisa nelutsandvo lwaNkulunkulu - *KubaseRoma ^8:°35-39
Ungumuntfu lobalulekile ngobe Nkulunkulu wakukhetsa - *Johane ^15:°16
Kuhle kakhulu!
Sibonelo sakho ekulandzeleni luhlelo lwemdlalo waNkulunkulu mayelana nemphilo yakho nguJesu!
Khumbula loku, sikhiya lesikuyisa ekusindzisweni ngu *Johane ^3:°16.
Uyati kutsini? Angisakhoni kulindza kutsi ngicale kufundza Libhayibheli lami ngekushesha kute ngikwati kulandzela luhlelo lwemdlalo waNkulunkulu ngentele imphilo yami!
Inhlebo: Kubase-Efesu 4:29
Kucindzeteleka emoyeni: KubaseRoma 8:28-39
Kucindzetelwabontsanga: Taga 1:8-19
Kufakaza: Imisebenti YebaPhostoli 1:8
Kufungelana: Jakobe 3:8-9
Kulahlekelwa buntfu bekutiphatsa: Kubase-Efesu 5:15-18
Kutfukutsela: Kubase-Efesu 4:31
Kutsandza labanye: 1 Phethro 4:8
Kwesaba: Tihlabelelo 46
Silingo: 2 kuThimothi 2:22
Situnge: Tihlabelelo 40:1-3
Umtimba: 1 kubaseKhorinte 6:19-20; 15:35-57
Published and distributed by the
bible society
of south africa
www.biblesociety.co.za
ISBN 978-0-7982-2000-2 (Epub)
ISBN 978-0-7982-2001-9 (Mobi)
ISBN 978-0-7982-2002-6 (PDF)


text:
Umholi (1/3)
– Bomnaketfu nebangani, sengitivile tonkhe tinkhulumo tenu, sengicela sale nilalela mine. Tonkhe tingcongo atinamsebenti nangabe sichubeka sihlala lapho sikhona khona. Asibekeni eceleni lesimo lesikuso, natsi lesingakaze sisibone etimphilweni tetfu. Umhlaba walapha womile, ngisho naleminyaka kunemvula, kute inhlanyelo lebeyikhula. Kuyoze kube kunini imfuyo yetfu ite kudla, natsi sekusele sikhashane kutsi kati alele etiko. Kufanele sitfole sincumo lesincono nalesine ngcondvo. Ngicaba kutsi kungabancono kutsi sihambe, sitfole indzwo lenomhlaba lononile, ngoba ngeke sisakhona kuhlala lapha.
Sakhamuti salenye indzawo sakhuluma ngelivi lelincane kulomunye umhlangano.Kutsi kwakungunini noma kwakungukupi akusifaki mine nawe. Nangicabanga kumcoka kungikholwa kutsi loku kwake kwenteka kulelinye live ematje asabokotela. Nangikhuluma emaciniso, ngalesinye sikhatsi bengicabanga kutsi ngiyakhile lendzaba, kodwa kancane, kancane ngatikhulula ekucabangeni lemicabango lemibi kangaka. Nyalo ngine litsemba lekutsi ngitawukhona kunitekela kutsi kahle, kahle kwake kwetakani kulelinye live. Kukhomba kutsi angikayicambi lendzaba.
Balaleli bahlala babambe wangephasi, buso babo besebushintjile kwangatsi baphetse kabi, kepha bekukumangala nje kodvwa. Kepha batsatseka ngalamagama lahlakaniphile.Wonkhe muntfu besekacabanga kutsi usendzaweni yemilingo lapho kusebenta ngekutikhandla kuletsa imfuyo lecebile.
– Ucinisile! Ucinisile! – kwasho emavi lakhatsele emaceleni.
– Lendzawo ngabe idvutane? Kwavakala kuhhumutela ekoneni.
– Bomnaketfu! – kwasho lomunye ngelivi leliphakaphakeme. – Asilandzeleni lomyalo lona masinyane ngobe ngeke sisakhona kuphila lemphilo lesiyiphilako. Sitihlukubete kakhulu mahhala. Sihlanyele inhlanyelo lengabe yaya entfunjini, kepha tikhukhula tagugubula yonkhe inhlanyelo kanye nemhlaba kwasala ematje kuphela. Manje sichubeke sihlale lapha yini, sisebente ebusuku nemini phindze silambe, some, sibengcunu sihambe ngetinyawo? Kuncono sihambe sifune indzwao lenemhlaba lovundzile, lapho sitowusebenta khona ngemandla sitfole sivuno lesinyenti.
– Asambeni! Asambeni! Ngekushesha ngoba lendzawo ayisalungi kutsi singahlala kuyo. Kwavuka kuhleba, nguloyo naloyo wavele wacala kuhamba angacabangi nekutsi uyaphi.
– Manini bomnaketfu! Niyaphi!? – kusho sikhulumi sokucala. – Yebo kufanele sihamabe, kodvwa hhayi kanje. Kufanele sati kutsi siyaphi. Ngoba singahle sigcine sitikhandze sisesimeni lesingetulu kunalesi, kani besitsi siyativikela. Ngibona kutsi kuncono sikhetse umholi lesitamlalela sonkhe lotasikhombisa indlela lencono lesingayitsatsa
– Asikhetseni! Asikhetseni umuntfu manje! – wevakala yonkhe indzawo.
Ngulapho ke kwasuka umsinndvo khona, ngisho sidlwangudlwangu. Wonkhe umuntfu abe khuluma, kute lobekalalela lomunye nobe lowungatsi uyeva kutsi kutsiwani. Bacala behlukana ngeticheme ngulowo anhhinhhitela, naleticheme tagcina tilhlukana. Ngababili, bagcina bakhuluma babambene ngemkhono bazama kugcizelela, bavala imilomo ngetandla. Baphindze bahlangana, solo bakhuluma.
– Bomnaketfu! – Kwavakala livi leninemandla lela ncwilisa wonkhe lomsindvo lobowukhonai. Kute sivumelwana lesitofika kuso ngalendlela lesenta ngayo. Wonkhe umuntfu uyakhuluma kute lolalelako. Asikhetseni umholi! Ngubani emkhatsisini wetfu lesingamukhetsa? Ngubani emkhatsisini losahambe kakhulu lonelwati lwendlela? Sonkhe siyatana, mangitikhuluma
mine nebantfwana bami, kute emkhatsisini wetfu lengingamkhetsa kutsi asihole. Kuncone kutsi ningitjele kutsi ngubani lesihambi lesa lebesisolo sihleti lapha emutfuntini eceleni kwalomgwaco kusukela ekuseni?
Kwathula kwatsi cwaka! Bonkhe babuka lesihambi kusukela enhloko kuya entasi etinyaweni. Lomhambi kwakuyindvodza lesa khula khulile. Buso bakhe bebungabonakali kahle ngenca yesilevu sakhe lesikhulu netinwele takhe letindze. Lendvodza yahlala phasi yachubeka yathula, yadla ematsambo engcondvo. Yayihle ishaya indvuku yayo phansi.
– Itolo ngiyibonile yona lendvodza nemfana lomcane. Bebabambene tandla bashona entasi emgacweni. Kepha itolo ebusuku lomfana uhambile kepha lomhambi usele kona lapha.
– Bomnaketfu, asikhohlwe ngale tintfo letinganamsebenti khona singatolahlekelwa sikhatsi. Nomangabe ngubani kusobala kutsi kute namunye wetfu lomatiko, futsi kusobala kutsi nguye lowati indlela lemfisha nalencono lekangasihola kuyo. Ngekubona kwami, uyindvodza lehlakaniphile futsi uhleti nje uthulile udla ematsambo ungcondvo. Kube bekungulomunye umuntfu nje ngabe sovele utingenele tindzaba tetfu, noma ngabe sowucale kucocisana natsi. Kepha yena solo uhleti sonkhe lesikhatsi, uti thulele akasho lutfo.
– Kusobala kutsi kukhona lekakucabangako, mhlawube uhlakaniphile, – kwasho labanye babuka lomhambi futsi.Wonkhe muntfu besekabone intfo lenhle ngaye, leyibufakazi kwekuhlakanipha kwakhe.
Ngaphandle kwekucitsa sikhatsi, bonkhe bavumelana kutsi ababute lomhambi, bekubukeka ngatsi utfunywe nguNkulunkulu kutsi abaholele eveni lelincono, futsi lelinemhlabatsi lononile. Kufanele kutsi abe ngumholi wabo lebatomlalela, bamtfobele nomakanjani.
Bakhetsa emadvodza lalishumi emkhatsisini lekatomuchazela lesincumo sabo. Lomkhambhatsi kwakumele achaze lesimo lesibucayi umphakatsi lebekabhekene naso.
Lomkhabatsi wayakulesihambi ngekutitfoba, munye wabo wacala wakhuluma ngale somiso salendzawo, nangaleminyaka yesomiso nalobundzima lebabhekene naso kulendzawo, ngenca yalesomiso. Wacedza ngalendlela:
– Lesomiso sisiphocelela kutsi sishiye emakhaya etfu kanye nemhlaba wetfu, sihambe siyotfola umhlaba loncono. Ngalesikhatsi lapho sikhone kuvumelana khona, kubukeka ngatsi Nkulunkulu usihawukele wasiletsela wena. Wena uhlakaniphile futsi usihambi lesifanelekile – lesitosikhulula kulokuhlupheka lesikuko. Egameni latotonkhe takhamuti talendzwao sicela kutsi ube ngumholi wetfu. Lawuyohamba khona sitakulandzela. Ubukeka ngatsi indlela uyayati, futsi kusobala kutsi utalelwe endzaweni lencono. Sitakulalela siyitfobele yonkhe imilayeto yakho. Ngabe wena sihambi lesihlakaniphe kakhulu uyavuma yini kusindzisa imiphefumulo yetfu? Ungaba ngumholi wetfu?
Kuyoyonkhe lenkhulumo leyayi bekiswe kulesihambi. Lesihambi lesihlakaniphile asizange sivuse inhloko. Kusosonkhe lesikhatsi sasibhekise phansi inhloko, ngalendlela basikhandze kuso. Inloko yakhe beyibheke phansi, buso bakhe babuswacile, angasho lutfo, ngaphandle kwekushaya indvuku yakhe phansi ngaphambilini. Ngekunhhinhitela watsi:
– Yebo ngiyavuma!
– Singahamba nawe siyobuka indzawo lencono?
– Yebo singahamba! – wavuma solo angakayiphakamisi inhloko yakhe.
Kwaba nekutsakasa nenjabulo, kepha lesihambi asitange sisho nalinye ligama kuloku lebekwenteka.
Labalabalishumi bajike bayotjela lalabanye kutsi baphumelele, bangeta kutsi kukhani babona lenhlakanipho lendvodza lebekanayo.
– Akazange ayivusa inhloko yakhe kubona kutsi ngubani lomukhulumisak. Bekatihlalele nje phasi azindla. Kutotonkhe letinkhulumo nekutibongela wakhuluma emagama lamane kuphela.
– Umuntfu lohlakaniphe ngempela! Kuhlakanipha longatange ukubone! – bamemeta bonkhe ngenjabulo batsi impela uletfwe ngu Nkulunkulu, uyingilozi levela ezulwini itobakhulula. Bonkhe batsemba kutsi batophumelela nembhala ngaphasi kwalomholi lona.Kwatsatfwa sincumo kutsi kutohanjwa lokwa ekuseni.


text:
Mahatma Gandhi
Mohandas Karamchand Gandhi (2 Imphala 1869 – 30 Bhimbidvwane 1948) bekakungusolopitiki kanye nemmeli wemalungelo eluntfu waseveni laseNdiya. Kantsi wasungula ifilosofi yeSatyagraha lebeyilwa nencindzetelo yeluntfu ngaphandle kwekusebentisa ludlame, kantsi loku kwenta Gandhi wadvuma umhlaba wonke. Kulwa kwakhe nemalungelo eluntfu kwacala ngesikhatsi ahlala eNingizimu Afrika.[1] [2]
Umsuka[hlela | edit source]
watalwa eveni lase Ndiya, bekatiwa ngekulwa nencindzetelo kanye nemalungelo eluntfu. Bekangummeli ngekwetemfundvo kodvwa impilo yakhe yagucuka nakafika eveni lase Ningizimu Afrika. Kulwela emalungelo eluntfu wacala kuwalwela nakehliswa esitimeleni ngenca yekuhlala endzawene lebekelwe labamhlophe. [3] Lesehlakalo samenta wacala inhlangano ye Satyagraha lokuchaza kulwa ngaphandle kweludlame.Gandhi bekalwa nelubandlululo ngaphandle kweludlame [4][5]


text:
Nangabe ufuna kuhamba uyohlala kulelinye live noma uyosebenta khona, ufanele ufake sicelo se-PCC esiteshini seLuphiko Lwemaphoyisa aseNingizimu Afrika lesidvute nawe.
Lesitifiketi sicinisekisa kutsi ngabe unelirekhodi lebugebengu noma cha.
Ufanele unikete emaphoyisa ligama lakho leliphelele, sibongo, lusuku lwekutalwa kanye namatisi wakho noma iphasipoti esiteshini semaphoyisa lapho kutawutsatfwa khona tinyatseliso teminwe yakho.
Nangabe ungaphandle kwalelive, ungafaka sicelo kunoma ngabe ngusiphi siteshi semaphoyisa kulelo live lokulo noma eHhovisi LeLincusa LaseNingizimu Afrika.
Tfola kabanti mayelana nekutsi usifaka kanjani sicelo seSitifiketi Sebumsulwa Semaphoyisa.


text:
Ligama lakhe lolofuna bakubo ngu Weslinah, Ncane, Ntsetse Magagula batali bakhe bo Pheneaus Mziyabantu Magagula make ngu Emelina Ntombebovu, Dvuba batfwabakubo Jingane, Mariah, Zodwa,Crestina, Mthondo, Piti ,Lomacala, Jane, Ntsambose, Malingose, Lifi na Bhuyugu ,place lapho atalelwa khona Etabelwen tase Pitoli nga 1978 wagcina kubo Date of birth 04 06 1950 ngulolofunako loyo
Missing mother of my friend. She never seen her because they were separated from birth. They are both from Swaziland
Leave a Reply
You must be logged in to post a comment.


text:
Ligama ngu Daniel….Fortunate na Thulisile Dlamini Ses Andike besei cele nisi site kusi funisa babe wethu lo sangcina ngo 1994 ligama la babe ngu Musa Buncu Nkosi ubuya ephongolo sihlale naye ephongolo sa thutsa sahamba sayo hlala naye e Mayflower eMpumalanga sangcina kumbona ngaletotikhatsi babe wakhe beka hlala eNgodini next to Nelspruit uphindze wa buya wato ngcwaba babe wakhe longu Amos Makhilo…mara kune mahem hem lasho kutsi ubonakala e Emerlo……besicela nisisite laka khumbulekhaya siyamdzinga babe tintoati lungi ekhaya namake uyagula kusukela uhamba….ngitsi tsine bantwana bakho Daniel,Thulisilena Fortunate Dlamini
sicela nisi site nisifunise babe wethu
Leave a Reply
You must be logged in to post a comment.


text:
Leopard Tortoise
Lifudvu lemabala
Ligama
Lifudvu Lemabala (Stigmochelys pardalis) lizachazwa ngekutsi yi (Geochelone pardalis)
Luhla lolutsetfwe
Lihlangotsi - Reptilia
Kucondzisa - Testudines
Umndeni - Testudinidae
letinye tetilwane - Lifudvu Lemabala lase Nshonalanga (Stigmochelys pardalis pardalis) kanye neLifudvu Lemabala lase Mphumalanga (Stigmochelys pardalis babcocki).
Budze Lensikati - Emakhulu lasikhombisa nemashumi lasihlanu ema mm
Budze Lelidvuna - Emakhulu lamatsatfu kuya kumakhulu lamane nesihlanu sema mm
Inchazelo
Tingengca emakhulu lasikhombisa ema mm ngebudze kanye nemashumi lamane ema kg ngesikali. Le carapace imise kwendingilizi futsi ayikajonyelelwa, nesigogo sayo lesikhuliswako. Kute limuva lentsamo. Umlomo walo uvama kubambeka, linelitinyo linye livamise kuba nakunye lokukhaliphile.
Kusakateka
Atfolwa etindzaweni letisetigangeni letinetjani tala Afrika, kusuka eSudan kuya eningizimu ye Cape. Lite umlandvo waseNingizimu yeNshonalanga yeCape futsi kusuka eTranskei yakadzeni, dvutane kwe KwaZulu Natal, kanye neLesetho, kepha nyalo latiswe tindzawo letinye.
Kwakhiwa/kwentiwa
Lamasikati avama kutalela lasitfupha kuya kulalishumi nesihlanu lamakhulu, lacinile-lanesigogo emacandza. Lomgodzi, lapho atalela khona emacandza akhe, ayangetelelwa bese lelelisikati lingahlisela phansi sihlabatsi ngekutsi liphakamise liphindze lihlise sigogo salo endzaweni lengiyo. Lamancane akala emashumi lamabili nakutsatfu kuya kumashumi lasihlanu ema g bese akala emashumi lamane kuya kumashumi lasihlanu ema mm.
Kudla kwawo
Kudla kwalelifudvu lemabala kufaka titjalo letitjani, tihlahla letiphila umnyaka munye kanye netihlahla letina namnede. Aphindze alume noma adle ematsambo kanye nemangcoliso ema hyaena.


text:
161Sarayi, umka-Abrama, abengenamntfwana. Abenesisebenti lesasingumGibhithe lesasibitwa ngekutsi nguHagari. 2Sarayi watsi ku-Abrama: “Ase ubuke, Simakadze ungimile intalo. Ngena kulesisebenti sami, mhlawumbe ngitawutfola ngaso bantfwana.” Abrama walilalela livi laSarayi. 3Abrama asahlale iminyaka lelishumi eveni laseKhenani, Sarayi, umka-Abrama, watsatsa Hagari, sisebenti sakhe lesasingumGibhithe, wasinika Abrama kutsi sibe ngumkakhe. 4Abrama wangena kuHagari; Hagari wase uyakhulelwa. Watsi kube Hagari abone kutsi sewukhulelwe, wase wedzelela loSarayi.
5Sarayi wakhuluma ku-Abrama watsi: “Nguwe lofanele kulungisa letintfo lesetonakala. Ngimi lengakunika loHagari, kodvwa utsite kube abone kutsi sewukhulelwe, wase uyangedzelela. Simakadze akasehlulele abone kutsi ngubani lowonile emkhatsini wakho nami.”
6Abrama watsi kuSarayi: “Lalela la, Hagari sisebenti sakho, uphetfwe nguwe. Mphatse njengekubona kwakho.” Sarayi wase umphatsa ngelulaka loHagari, wadzimate Hagari wabaleka.
7Ingilosi yaSimakadze yakhandza Hagari ngasesicojeni semanti, ehlane, endleleni leya eShuri, 8yatsi: “Hagari, sisebenti saSarayi, uphumaphi? Uyaphi?”
Waphendvula watsi: “Ngibalekela Sarayi, umphatsi wami.”
9Ingilosi yaSimakadze yatsi kuye: “Ncandzeka, buyela kuSarayi, umphatsi wakho, ufike utitfobe ngaphansi kwakhe.” 10Ingilosi yaSimakadze yachubeka yatsi: “Intalo yakho ngitayandzisa kakhulu kangangekutsi kute loyawuba nemandla ekuyibala.” 11Ingilosi yachubeka yatsi kuye: “Ase ubuke nje, sewukhulelwe, utawutala indvodzana uyetse libito utsi ngu-Ishmayeli,“Ishmayeli” ngesiHebheru lelibito lisho kutsi “Nkulunkulu uyeva” ngobe Simakadze ukuvile kuhlupheka kwakho. 12
Uyawuba ngumuntfu lonjengembongolo yesiganga, aphambane naye wonkhe umuntfu, bonkhe bantfu baphambane naye. Uyawuhlala ngekuchukulutana netihlobo takhe.”
13Ngako-ke wase wetsa loSimakadze lowakhuluma kuye watsi: “UnguNkulunkulu longibonako,” ngobe watsi: “Kambe ngabe ngibone Nkulunkulu ngabuye ngaphilela kutsi ngikhulume ngaloko?”NgesiHebheru lenkhulumo ayikhanyi kahle 14Ngiko nje lomtfombo losemkhatsini weKhadeshi neBheredi ubitwa ngekutsi yiBheri Lahayi Rohi lokusho kutsi: “Umtfombo waLophilako Longibonako.”
15
Hagari watalela Abrama indvodzana; Abrama wayetsa libito watsi ngu-Ishmayeli. 16Abrama abesaneminyaka lengema-86, mhlazana Hagari amtalela Ishmayeli.


text:
61
12:33
Simakadze watsi kuMosi: “Utawubona-ke nyalo lengitakwenta kuFaro. Utabakhulula bantfu bami bahambe ngenca yesandla lesinemandla; yebo, ngenca yesandla sami lesinemandla uyawubacosha besuke eveni lakhe.”
2
26:24
28:3
35:11
Eks. 3:13-15
Nkulunkulu wakhuluma kuMosi, watsi: “NginguSimakadze. 3Ngabonakala ku-Abrahama, naku-Isaka, nakuJakobe kutsi nginguNkulunkulu Somandla, kodvwa angizange ngibatise lelibito lami lelingcwele, Simakadze. 4Ngaphindze ngenta sivumelwane sami kanye nabo, ngabetsembisa kutsi ngiyawubanika live laseKhenani, lapho babehlala khona njengetihambi. 5Ngikuvile, futsi, kububula nekukhala kwesive sami ema-Israyeli lagcilatwe ngemaGibhithe; ngisikhumbulile sivumelwane sami. 6Ngako-ke tjela ema-Israyeli utsi: ‘NginguSimakadze; ngitanikhulula kulokugcilatwa kwenu ngemaGibhithe. Ngengalo yami leyelulekile nangetento temandla lengiyawubajezisa ngato ngiyawunephula kubo. 7Ngitanenta nibe sive sami, mine ngibe nguNkulunkulu wenu. Nine-ke niyawungati kutsi nginguSimakadze longuNkulunkulu wenu lowanikhipha ngaphansi kwelijoko laseGibhithe. 8
Ngitaningenisa eveni njengobe ngafunga ngekuphakamisa tandla kutsi ngitalinika bo-Abrahama, na-Isaka, naJakobe. Ngitanipha lona libe live lenu. NginguSimakadze.’ ” 9Mosi wawatjela loko ema-Israyeli, kodvwa akazange amlalele, ngobe umoya wawo wawephulwe sihluku nekugcilatwa kwawo.
10Simakadze wakhuluma kuMosi, watsi: 11“Hamba utjele Faro, inkhosi yaseGibhithe, kutsi akakhulule ema-Israyeli aphume kulelive lakhe.”
12
Kodvwa Mosi waphendvula Simakadze, watsi: “Ingani ema-Israyeli akangilaleli; pho, Faro angangilalela kanjani? Angisilo libeka ekukhulumeni.”
13Simakadze wakhuluma kuMosi na-Aroni, watsi: “Tjelani ema-Israyeli naFaro, inkhosi yaseGibhithe, kutsi nginitfume kutsi nihole ema-Israyeli aphume eGibhithe.”
14
Num. 26:5
1 Khr. 5:1
Laba-ke baholi betive tabo: Emadvodzana aRubeni, labelitubulo la-Israyeli: bekuboHanoki, naPhalu, naHesroni, naKhami; leyo-ke bekungimindeni yakaRubeni. 15Emadvodzana aSimeyoni bekuboJemuweli, naJamini, na-Ohadi, naJakhini, naSohari, naShawula, indvodzana yemKhenanikati; leyo-ke bekungimindeni yakaSimeyoni. 16
26:57-58
1 Khr. 6:1,16-19
23:6
Lawa ngemabito emadvodzana aLevi: bekuboGeshoni, naKhohati, naMerari; leyo-ke bekungimindeni yakaLevi. Levi waphila wadzimate waba neminyaka leli-137 budzala. 17Emadvodzana aGeshoni, ngemindeni yayo, bekuboLibni naShimeyi. 18Emadvodzana aKhohati bekubo-Amramu, naJisihari, naHebroni, na-Uziyeli. Khohati waphila wadzimate waba neminyaka leli-133 budzala. 19Emadvodzana aMerari bekuboMahali naMushi. Leyo-ke bekungimindeni yakaLevi kanye netitukulwane tayo.
20Amramu watsatsa Jokhebedi, labengudzadzewaboyise; wamtalela Aroni naMosi. Amramu waphila wadzimate waba neminyaka leli-137 budzala. 21Emadvodzana aJisihari bekuboKhora, naNefegi, naZikhri. 22Emadvodzana a-Uziyeli bekuboMishayeli, na-Elsafani, naSithri.
23
Aroni watsatsa Elisheba, indvodzakati ya-Aminadabi, dzadzewaboNasoni. Wamtalela Nadabi, na-Abihu, na-Eleyazare, na-Ithamari. 24Emadvodzana aKhora bekubo-Asiri, na-Elkhana, na-Abiyasafa; leyo-ke bekungimindeni yakaKhora. 25Eleyazare, umsa wa-Aroni, watsatsa indvodzakati yaPhutiyeli; wamtalela Finehasi. Ngito leti-ke tinhloko tetindlu temaLevi ngemindeni yato.
26Bo-Aroni naMosi ngibo lakhuluma kubo Simakadze, watsi: “Khiphani sive sema-Israyeli onkhe eveni laseGibhithe.” 27Ngibo lababekhuluma naFaro, inkhosi yaseGibhithe, kutsi akakhulule sive sema-Israyeli siphume eGibhithe.
28Mhlazana Nkulunkulu akhuluma kuMosi aseveni laseGibhithe, 29watsi: “NginguSimakadze. Tjela Faro, inkhosi yaseGibhithe, konkhe loko lengikutjela kona.”
30Kodvwa Mosi waphendvula Nkulunkulu watsi: “Nawe uyati kutsi angisilo libeka ekukhulumeni; pho, Faro angangilalela kanjani?”


text:
81
Jesu wesuka lapho waya eNtsabeni Yemincumo. 2Ekuseni ngeluvivi wabuya weta ethempelini. Bantfu bonkhe beta kuye; wase uhlala phansi uyabafundzisa. 3Kepha tati temtsetfo nebaFarisi baletsa kuye umfati labebambambe aphinga, beta bamfake ekhatsi. 4Batsi kuJesu: “Mfundzisi, lomfati ubanjwe aphinga. 5
Dut. 22:22-24
Emtsetfweni Mosi wasiyala ngebantfu labanje kutsi bafanele bagcotjwe ngematje baze bafe. Wena-ke utsini?” 6
Phela bakusho loko bamlinga kuze babe nesizatfu sekummangalela, kepha Jesu wesuka wagobondzela wabhala ngemuno emhlabatsini.
7
Batsi basambuta ngaloko, wavuka watsi kubo: “Lote sono emkhatsini wenu, akacale kucala amgcobe ngelitje!” 8Waphindza wagobondzela, wabhala phansi emhlabatsini. 9
Batsi nabakuva loko baphuma ngamunye ngamunye, kwacala labadzala kwaze kwaba wekugcina. Jesu wasala yedvwa, nalomfati abeseloku eme khona lapho. 10Jesu waphakamisa inhloko watsi kulomfati: “Hhawu! Mfati, sebaphi kantsi laba bebatekumangalela? Sekute yini lokulahla ngelicala?”
11
Yena watsi: “Kute, Nkhosi.”
Jesu watsi: “Nami-ke angikulahli. Hamba ungabe usona.”]Letinye tincwadzi tekucala tiwabeke kuletinye tindzawo lamavesi
12
Joh. 9:5
Jesu wakhuluma kubo futsi watsi: “Mine ngikukhanya kwelive. Lowo longilandzelako angeke asahamba ebumnyameni, kodvwa uyawuba nekukhanya kwekuphila.”
13
BaFarisi batsi kuye: “Manje utifakazela wena. Bufakazi bakho abukaciniseki.”
14
Jesu wabaphendvula watsi: “Cha, nome ngingatifakazela, bufakazi bami bucinisile, ngobe mine ngiyati lapho ngiphuma khona, nalapho ngiya khona ngiyati; kepha nine anati lapho ngiphuma khona, nalapho ngiya khona futsi anati. 15
12:47
Nine nehlulela ngekwebuntfu, mine angehluleli muntfu. 16
Nome ngehlulela, kwehlulela kwami kungulokucinisile, ngobe angingedvwa kuloku, kodvwa ngikanye naBabe lowangitfuma. 17
19:15
Mat. 18:16
2 Khor. 13:1
Heb. 10:28
Kubhaliwe emtsetfweni wenu kutsi bufakazi bebantfu lababili bucinisile. 18
Mine ngiyatifakazela, naBabe longitfumile futsi ufakaza ngami.”
19
16:3
Base batsi kuye: “Uphi uyihlo?”
Jesu wabaphendvula watsi: “Aningati mine, naBabe animati. Kube beningati mine, ngabe naBabe niyamati.”
20
13:1
Jesu wakusho konkhe loku ngesikhatsi afundzisa asethempelini, lapho kwakubekwe khona emabhokisi eminikelo. Kute lowambopha, ngobe sikhatsi sakhe sasisengakefiki.
21
13:33
Jesu waphindza futsi watsi kubo: “Ngiyahamba mine, niyawungifuna, nifele etonweni tenu. Ningeke nikhone kuya lapho ngiya khona mine.”
22Ngako emaJuda ase atsi: “Kungabe utatibulala yini, ngobe naku utsi: ‘Lapho ngiya khona mine, nine ningeke nikhone kuya’?”
23
18:36
1 Joh. 4:5
Watsi kubo: “Nine navela phansi, mine ngavela etulu. Nine nibelive, kodvwa mine angisiye wakulelive. 24
Ngiko nje ngatsi kini: ‘Nitawufela etonweni tenu, naningakholwa kutsi: “Mine Nginguye leNginguye.” ’ ”
25Base batsi kuye: “Ungubani?” Jesu wabaphendvula watsi: “Nguloko lenganitjela kona kwasekucaleni.Nome “Ngisakhulumelani nje nani?” 26
15:15
Nginalokunyenti lengingakusho ngani, nalenginganehlulela ngako. Noko, lona longitfumile ucinisile, nami live ngilitjela loko lengikuve kuye.”
27Babengacondzisisi kahle kutsi ukhuluma kubo ngeYise. 28
12:32
Ngako Jesu wase utsi kubo: “Nase niyiphakamisile iNdvodzana yeMuntfu, nitakwati kutsi: ‘Mine Nginguye leNginguye;’ nekutsi futsi angenti lutfo ngekwami; kepha ngikhuluma loko, njengobe ngifundziswe nguBabe. 29
Lowo longitfumile unami; akangishiyi ngedvwa, ngobe sonkhe sikhatsi ngenta lokutsandzekako kuye.”
30Labanyenti labamuva Jesu akhuluma letintfo bakholwa kuye.
31
15:10,14
Ngako Jesu wakhuluma kulamaJuda labesakholwe nguye watsi: “Nanime emavini ami, nibafundzi bami sibili; 32
Gal. 5:1
niyawulati liciniso, neliciniso liyawunikhulula.”
33
Luk. 3:8
Baphendvula batsi: “Tsine siyintalelwane ya-Abrahama. Asizange sesibe tigcili temuntfu. Usho kutsini-ke nawutsi: ‘Nitawuba ngulabakhululekile’?”
34
2 Phet. 2:19
Jesu watsi kubo: “Ngicinisile, ngicinisile, ngitsi kini: Wonkhe umuntfu lowenta sono, usigcili sesono. 35
Angitsi kambe sigcili asihlali endlini siphelane, kepha indvodzana ihlala siphelane ngobe yakhona. 36Ngako-ke nangabe iNdvodzana inikhulula, nitawuba ngulabakhululekile sibili. 37Ngiyati kutsi niyintalelwane ya-Abrahama. Kepha nifuna kungibulala, ngobe livi lami aliyitfoli indzawo etinhlitiyweni tenu. 38Mine ngikhuluma ngaloko lengikubone kuBabe, nani-ke nenta loko lenikutjelwe nguyihlo.”
39
Bamphendvula batsi: “Babe wetfu ngu-Abrahama.”
Jesu wabaphendvula watsi: “Kube benibantfwana ba-Abrahama ngempela, ngabe nenta imisebenti ya-Abrahama. 40Kodvwa manje nifuna kungibulala mine lenginitjela liciniso lengilive kuNkulunkulu: Abrahama akazange asakwente loko.
41“Nine nenta imisebenti yeyihlo.”
Batsi kuye: “Tsine asisibo bekuphingwa, sinaBabe munye, nguNkulunkulu lucobo.”
42
Jesu watsi kubo: “Kube Nkulunkulu abenguYihlo, ngabe niyangitsandza mine, ngobe ngefika ngiphuma kuNkulunkulu. Angikamane ngatitela nje, kepha ngitfunywe nguye. 43
7:17
Nentiwa yini kutsi ningete nayivisisa lenkhulumo yami? Kungobe niyehluleka kuliva livi lami. 44
1 Joh. 3:8
Nine nibeyihlo Sathane. Nitsandza kwenta tinkhanuko teyihlo. Yena abevele angumbulali webantfu kusukela ekucaleni, akemi ecinisweni, ngobe liciniso kute kuye. Nakakhuluma emanga, ukhuluma intfo yakhe, ngobe ungumcambimanga neyise wawo onkhe emanga.
45
“Kepha anikholwa ngimi, ngobe mine nginitjela liciniso. 46
2 Khor. 5:21
1 Phet. 2:22
1 Joh. 3:5
Ngubani nje emkhatsini wenu longangilahla ngesono? Pho, aningikholwa ngani, nanginitjela liciniso?
47
18:37
1 Joh. 4:6
“Umuntfu lowaNkulunkulu uyaweva emavi aNkulunkulu, ngiko nje nine ningeva, ngobe anisibo baNkulunkulu.”
48
Joh. 7:20
10:20
EmaJuda amphendvula atsi: “Sicala emanga yini, nasitsi ungumSamariya, nekutsi unelidimoni?”
49Jesu wabaphendvula watsi: “Anginadimoni mine, ngidvumisa Babe, nine-ke seniyangetfuka. 50Mine-ke angifuni lwami ludvumo. Ukhona lolufunako nalowehlulelako. 51
6:40
11:25
Ngicinisile, ngicinisile, ngitsi kini: Nangabe umuntfu agcina livi lami, angeke akubone kufa nini nanini.”
52EmaJuda atsi kuye: “Cha, sesibonile ngempela kutsi unelidimoni. Abrahama wafa, nebaphrofethi futsi bafa. Kepha wena utsi: ‘Lowo lowenta livi lami, angeke afe.’ 53
Wena umkhulu yini kunababe wetfu Abrahama losewafa kanye nebaphrofethi lasebafa? Wena-ke ucabanga kutsi ungubani?”
54Jesu wabaphendvula watsi: “Nangitidvumisa mine, ludvumo lwami lulite. NguBabe longidvumisako, lona lenitsi nani unguNkulunkulu wenu.
55
“Kodvwa nine anikamati, mine ngiyamati. Kube bengitsite angimati, bengitawube ngicala emanga njengani. Kepha mine ngiyamati. Livi lakhe ngiyaligcina. 56
Heb. 11:13
Uyihlo Abrahama wajabulela kubona lilanga lami. Walubona, wajabula.”
57EmaJuda ase atsi kuye: “Usete neminyaka lengema-50 budzala, kepha sewusitjela kutsi sewubonane na-Abrahama?”
58
Jesu watsi kubo: “Ngicinisile, ngicinisile, ngitsi kini: Asengakabikho Abrahama, solo ngikhona mine.”
59
Batsi basatsatsa ematje kutsi batemgcoba ngawo, Jesu watsi phicephice waphuma ethempelini, wahamba.


text:
331Leti-ke tigaba teluhambo lwesive sema-Israyeli, nasiphuma eGibhithe ngetive taso ngaphansi kwesandla saboMosi na-Aroni. 2Ngekuyala kwaSimakadze Mosi wabhala onkhe emabito etindzawo lapho babefike bemise khona. Nalu-ke luhambo lwaso ngetigaba talo:
3
14:8
Sive sema-Israyeli sesuka eRamsesi ngelilanga leli-15 lenyanga yekucala emnyakeni, lilanga lelilandzela liPhasika, ngenyanga yekucala. Baphuma ngesibindzi nangetigi emehlweni awo onkhe emaGibhithe abuka. 4
EmaGibhithe abengcwaba ematubulo awo onkhe labeshaywe nguSimakadze emkhatsini wawo; ngobe Simakadze abebehlulele bonkhe bonkulunkulu bawo.
5Ema-Israyeli esuka eRamsesi emisa eSukhothi. 6
Esuka eSukhothi ayawumisa e-Ethamu, emnyeleni welihlane. 7
Esuka e-Ethamu ancandzeka aya ePhi Hahirothi, ngasemphumalanga kweBhali Sefoni, emisa embikweMigdoli. 8
15:22
Esuka ePhi Hahirothi, adzabula lwandle ekhatsi ewelela ehlane, atsi kube ahambe emalanga lamatsatfu eHlane lase-Ethamu, emisa eMara. 9
Esuka eMara aya e-Elimu, lapho bekunemitfombo leli-12 netihlahla temasundvu letatingema-70, emisa khona lapho.
10Esuka e-Elimu emisa ngaseLwandle Lolubovu. 11
Esuka ngaseLwandle Lolubovu emisa eHlane laseSini. 12Esuka eHlane laseSini emisa eDofkha. 13Esuka eDofkha emisa e-Alushi. 14
Esuka e-Alushi emisa eRefidimu, lapho kwakute khona emanti ekunatfwa bantfu.
15
Esuka eRefidimu emisa eHlane laseSinayi. 16
Esuka eHlane laseSinayi emisa eKhibrothi Hathava. 17
Esuka eKhibrothi Hathava emisa eHaserothi. 18Esuka eHaserothi emisa eRitma. 19Esuka eRitma emisa eRimoni Pheresi. 20Esuka eRimoni Pheresi emisa eLibna. 21Esuka eLibna emisa eRisa. 22Esuka eRisa emisa eKhehelatha. 23Esuka eKhehelatha emisa eNtsabeni iSheferi. 24Esuka eNtsabeni iSheferi emisa eHarada. 25Esuka eHarada emisa eMakhelothi. 26Esuka eMakhelothi emisa eThahathi. 27Esuka eThahathi emisa eThera. 28Esuka eThera emisa eMithka. 29Esuka eMithka emisa eHashmona. 30Esuka eHashmona emisa eMoserothi. 31Esuka eMoserothi emisa eBhene Jakani. 32Esuka eBhene Jakani emisa eHori Hagidigadi. 33Esuka eHori Hagidigadi emisa eJotbatha. 34Esuka eJotbatha emisa e-Abrona. 35Esuka e-Abrona emisa e-Esiyoni Geberi. 36
Esuka e-Esiyoni Geberi emisa eKhadeshi, eHlane laseSini. 37
Esuka eKhadeshi emisa eNtsabeni iHori, emnyeleni we-Edomu.
38
Dut. 10:6
32:50
Ngekuyala kwaSimakadze Aroni, umphristi, wenyukela eNtsabeni iHori, lapho wafike wafela khona ngelilanga lekucala enyangeni yesihlanu ngemnyaka wema-40 ema-Israyeli aphuma eGibhithe. 39Aroni abesaneminyaka leli-123 budzala ngesikhatsi afela eNtsabeni iHori.
40
Inkhosi yase-Aradi leyayingumKhenani, ihlala eningizimu nelive laseKhenani, yeva kutsi sive sema-Israyeli siyeta.
41
Ema-Israyeli esuka eNtsabeni iHori emisa eSalmona. 42Esuka eSalmona emisa ePhunoni. 43Esuka ePhunoni emisa e-Obothi. 44
Esuka e-Obothi emisa e-Iye Abarimu, emnyeleni wakaMowabi. 45Esuka e-IyimuLoko kusho “Iye Abarimu” emisa eDiboni Gadi. 46Esuka eDiboni Gadi emisa e-Alimoni Diblathayimu. 47Esuka e-Alimoni Diblathayimu emisa etintsabeni tase-Abarimu, edvute neNebo. 48
Esuka etintsabeni tase-Abarimu, emisa ematsafeni akaMowabi, edvute nemfula iJordane malungana neJerikho.NgesiHebheru “iJordane yaseJerikho” 49
Ematsafeni akaMowabi emisa edvute nemfula iJordane kusuka eBhethi Jeshimothi kuya e-Abela Shithimu.
50Ematsafeni akaMowabi edvute nemfula iJordane malungana neJerikho,NgesiHebheru “iJordane yaseJerikho” Simakadze wakhuluma kuMosi watsi: 51“Khuluma kuma-Israyeli utsi: ‘Nanewela iJordane ningena eKhenani, 52
34:12
Dut. 7:2
niboticosha nitikhiphe tonkhe letive lenitatikhandza khona. Nibotibhubhisa tonkhe letitfombe tato, netithico tato letibatiwe kanye netindzawo tato letiphakeme tekukhontela. 53Lelive nibolidla libe lenu nihlale kulo, ngobe nginiphe lona kutsi libe lenu. 54
Josh. 14:1
Lelive nibolabelana ngenkatho kulolo nakulolo lusendvo. Sive lesinebantfu labanyenti nibabele lifa lelikhulu, kanjalo nakulabo labasive lesincane nibabele lelincane. Nome ngabe yini labayitfole ngenkatho kuyawuba kwabo. Lelive nibolabelana ngekwetive tenu.
55
Khu. 2:3
“ ‘Kodvwa nangabe letive lenitikhandze kulelo live anikaticoshi natikhipha, leto lenitivumele kutsi tihlale tiyawuba ngemazubela emehlweni enu tibe ngemanyeva emihlubulweni yenu. Tiyawuba luhlupho kini kulelo live leniyawuhlala kulo. 56Mine ngiyawukwenta kini loko lengitimisele kukwenta kubo.’ ”


text:
121
Kepha macondzana netiphiwo taMoya, bazalwane, angitsandzi kutsi ningati lutfo ngato. 2
Isa. 44:9
Hab. 2:18
Ef. 2:11
1 Thes. 1:9
Niyati kutsi nisengakakholwa nedukiselwa etithicweni letatitimungulu. 3
Mak. 9:39
1 Joh. 4:1
Ngako-ke ngitsandza kutsi nati kutsi, kute umuntfu lokhuluma ngaMoya waNkulunkulu longatsi: “Jesu akacalekiswe!” Futsi kute umuntfu longatsi: “Jesu uyiNkhosi!” ngaphandle kwemuntfu lonaMoya Longcwele.
4
Ef. 4:4,7
Heb. 2:4
1 Phet. 4:10
Kukhona tiphiwo temusa letehlukene, kepha munye lowo Moya. 5Kukhona imisebenti leminyenti leyehlukene yekusitana; kepha yinye leyo Nkhosi. 6Kukhona imisebenti yemandla leyehlukene, kepha munye lowo Nkulunkulu losebenta konkhe kubo bonkhe. 7Ngulowo nalowo uphiwa lokubonakalisa Moya, kuze sakhane. 8
Lomunye uphiwa ngaMoya livi lekuhlakanipha, kepha lomunye livi lekwati, ngaye yena lowo Moya, 9
Luk. 10:9
Jak. 5:14
lomunye kukholwa, ngaye lowo Moya, lomunye tiphiwo tekuphilisa, ngaye lowo Moya munye, 10
6:8
10:46
lomunye kwenta imisebenti yemandla, lomunye kuphrofetha, lomunye kwehlukanisa imimoya, lomunye kukhuluma ngetilimi, lomunye kuhumusha tilimi. 11
1 Khor. 3:5
7:7
Konkhe loko kusetjentwa nguye lowo Moya munye, ababela ngulowo nalowo njengekutsandza kwakhe.
12
1 Khor. 10:17
Ef. 4:16
Njengobe nemtimba umunye, kepha unetitfo letinyenti, naloku titinyenti nje, kodvwa tingumtimba munye, unjalo-ke naKhristu. 13
Ef. 2:13
Khol. 3:11
Ngobe ngaMoya munye tsine sonkhe sabhajatiswa kutsi sibe ngumtimba munye, nome singemaJuda nome singemaGriki, nome sitigcili, nome singulabakhululekile, tsine sonkhe sanatsiswa Moya munye.
14Umtimba awusiso sitfo sinye, kodvwa titfo letinyenti. 15Nangabe lunyawo lungatsi: “Loku ngingesiso sandla, angisiye wemtimba,” noko nome lungasho njalo, lusengilo lwemtimba. 16Nome indlebe ingatsi: “Loku ngingesilo liso, angisiye wemtimba,” noko nome ingasho njalo, isengiyo yemtimba. 17Kube umtimba wonkhe bewuliso, ngabe uva ngani? Kube umtimba wonkhe bewuyindlebe, ngabe liphunga liviwa ngani? 18Kodvwa manje Nkulunkulu umisile titfo tonkhe, nguleso naleso emtimbeni, njengekutsandza kwakhe. 19Kube kambe titfo tonkhe betisitfo sinye, umtimba ngabe uphi? 20Manje titfo tinyenti, kodvwa tingumtimba munye.
21Liso alikafaneli kusho esandleni kutsi: “Angikudzingi;” nenhloko futsi ayikafaneli kusho etinyaweni kutsi: “Anginidzingi.” 22Kantsi nje ngempela leto titfo temtimba lekungatsi tibutsakatsaka kunaletinye tiyadzingeka. 23Naleto titfo temtimba lekungatsi tedzelelekile kunaletinye sitatisa kakhulu, naleto lesinemahloni ngato tihlonishwa kakhulu 24kunaleto lesingenamahloni ngato. Kepha Nkulunkulu wawuhlanganisa umtimba, wanika leti letedzelelekile ludvumo lolukhulu kakhulu, 25kuze kubete kwehlukana emtimbeni kepha titfo tonkhe tinakekelane ngalokufananako. 26Nangabe kuhlupheka sitfo sinye, kuhlupheka titfo tonkhe kanye naso; nangabe kudvunyiswa sitfo sinye, kujabula titfo tonkhe kanye naso.
27
5:23,30
Khol. 1:24
Kepha nine ningumtimba waKhristu netitfo ngabanye. 28
4:11
Semb. 21:14
Nkulunkulu umise labatsite ebandleni: kucala baphostoli, kwesibili baphrofethi, kwesitsatfu bafundzisi, bese kuba ngulabenta imisebenti yemandla, nalabanetiphiwo temusa tekuphilisa, nebasiti, nebaholi, nalabakhuluma ngetilimi. 29Babaphostoli bonkhe yini? Babaphrofethi bonkhe yini? Babafundzisi bonkhe yini? Benta imisebenti yemandla bonkhe yini? 30Bonkhe banetiphiwo temusa tekuphilisa yini? Bakhuluma ngetilimi bonkhe yini? Bonkhe bahumusha tilimi yini? 31
Kepha langatelelani tiphiwo letimcoka.
Ngisetawunikhombisa futsi indlela lekungiyona iyinhle kakhulu.


text:
Ngalelinye lilanga sakhetsa kutsi sesidziniwe kwesaba ngako sitochubeka sihlale. ʹUma bafuna kusibulala, kuncono basibulale,ʹ sasho njalo. ʹAngeke sikhone kwenta nomakanjani. Sitochubeka sihlale.ʹ Kwatsi ngalesinye sikhatsi nakafika lamaphoyisa netinja tawo, besitihlalele nje lapho. Asibuta, ʹKuchubekani?ʹ Satsi, ʹSiyatsandza kuhlala lana.
Asiyindzawo ngoba kute lenye indzawo lesingaya kuyo siyohlala.ʹ asiyekela. Sase siya kuSeshi Lomnyama futsi sayobatjela. Ngalesisikhatsi, Leseshi Lemnyama yatsi, ʹKulungile. Ngulokuhle loko.ʹ lamaphoyisa abuya futsi, aphindze asiyekela. Ngalesinye sikhatsi bekasenta setfuke, asondzele dvutane naletinja tawo kube ngatsi atotiyekela titekitsi.
Kepha nje sasigcumagcuma futsi siwetfuka, siwatjela kutsi asiyindzawo, asiyekela. Awazange asidubule. Bekangabonisi nekutsi afuna kusibulala. Bekafuna nje kusetfusa aphindze asicoshe.
Ngalelinye lilanga kulesiganga umholi we ANC kulendzawo, Johnson Ngxobongwana, wasibita sonkhe saya emhlanganweni sayokwenta licebo ngetinkinga besinato. Watsi asihlanganele ngaphandle kwesikolwa sase Uxolo sibhikishe sentele kutjela lamaphoyisa kutsi asiyindzawo. Ngakoke sonkhe saya, bantfwana nawonkhe muntfu. Iyo, kwaba lilanga lelimbi! Iyo, yo,yo! Sasimakhulu lasihlanu.
Lamaphoyisa afika futsi ngetincola tawo letinkhulu, tinja kanye netibhamu. Sasihlabela Nkosi Sikelel’ iAfrika ngaphandle kwesikolwa, sasimakhulu lasihlanu sesisonkhe. Basitjela ngemibhobho yabo basimemetal kutsi asihambe kulendzawo. Satsi asiyindzawo. Ngako, ngamunye wabo beta kutsi bagijima. Basishaya ngetinsilane nangetindvuku. Hhayi, basishaya bo.
Labanye bantfwana bebalele phansi emhlabatsini. Uma ngabe bowugcoke ticatfulo bowubaleka ushiye ticatfulo takho. Lababantfwana bebamenyiwe, labanye babo balimala. Iyo,yo,yo! Lelolanga, lalilikhulu. Cishe wonkhe muntfu wabaleka. Batsatsa Ngxobongwana bamufaka kulencola yabo. Bamutsatsa bamumikisa emahlatsini, basebayamushaya, bamushaya. Basebayamubuyisa bamushiya kulesikolwa.
Bekaphuma ingati, bekavisa buhlungu, timbambo takhe tatephukile bese umkhono munye wakhe wawuphukile nawo. Abengakhoni kwenta lutfo nakabuyile, lutfo. Abephukile. Kwadzinga kutsi aye esibhedlela nako kwatsatsa sikhatsi, kumbe tinyanga letintsatfu. Ngemuva kwaleso sikhatsi, waba ncono. Wachubeka waba ngumholi wetfu. Atsi nakabuya futsi lamaphoyisa, sonkhe savele sahlala lapho, naye kanjalo.
Linye lalamalanga ngesikhatsi singafuni kuhamba kungesikhatsi intfombi yakami icedza kutfola umntfwana, nga 1978 noma 1979. Lo babe phoyisa uMnumzane Basson wabuya futsi wasibona sihleti emhlabatsini loshisako elangeni nalomntfwana. Watsi kimi, ʹGogo, uhlale lani la? Awuyi ngani ekhaya?ʹ ngatsi ke mine, ʹngingayaphi kepha? Kute lelinye likhaya lami
.ʹ Watsi kimi, ʹWatalelwa kuphi?ʹ Ngatsi, ʹNgatalelwa eWynberg, nase nine bantfu niyasicosha lapho.' Watsi yena, ʹWatalelwa eWynberg, eKapa?ʹ Ngatsi mine, ʹYebo, nase nine bantfu niyasicosha.ʹ Akazange angiphendvula. Wase uyahamba. Kwaba ngulapho sigcina khona kumubona. Lelengakusho kwakuliciniso. Anginasiciniseko kutsi ababuyanga ngani futsi, kepha nje basiyekela sase sifaka umkhukhu wetfu sachubeka sahlala lapho.Translated by Phindile Malotana


text:
11
3 Joh. 1
Lencwadzi iphuma kuMbonisi.
Iya kuMake lokhetsiwe nakubantfwabakhe, lengibatsandza ngeliciniso, kungesimi ngedvwana, kodvwa nabo bonkhe labalatiko liciniso, 2
ngenca yeliciniso lelihlala kitsi naleliyawuba natsi phakadze naphakadze.
3
Shangatsi umusa, nesihawu, nekuthula lokuvela kuNkulunkulu, longuBabe, nakuJesu Khristu iNdvodzana yeYise kungaba natsi ngeliciniso nangelutsandvo.
4
3 Joh. 4
Maye, ngajabula, nangikhandza kutsi labanye bebantfwabakho bahamba ecinisweni, njengobe sayalwa nguBabe. 5
15:12,17
1 Joh. 2:7
3:11
4:21
Namanje ngiyakuncusa-ke, Make, kungesiko kutsi ngikushayela umyalo lomusha, kodvwa wona lowo lesawuva ekucaleni wekutsi sifanele sitsandzane. 6
Ngulolo-ke lutsandvo, kutsi sihambe ngekwemiyalo yakhe; ngiwo lomyalo lekumelwe kutsi nihambe ngawo, njengobe neva kwasekucaleni.
7
4:1
Bakhohlisi labanyenti baphumele emhlabeni, bantfu labangeke bavume kutsi Jesu Khristu weta waba ngumuntfu. Umuntfu lonjalo ungumkhohlisi namphikakhristu. 8
4:11
Ticapheleni nine, kuze ningalahlekelwa nguloko lesikusebentele,Letinye tincwadzi tekucala titsi “lenikusebentele” kodvwa nemukeliswe umvuzo wenu lophelele.
9
15:23
1 Joh. 2:23
Umuntfu longahlali emfundzisweni yaKhristu, kodvwa ayengce ngetulu usuke ate Nkulunkulu. Kodvwa umuntfu lohlala emfundzisweni unaBabe neNdvodzana, bobabili. 10
1 Khor. 5:11
2 Thes. 3:6
Thit. 3:10
Nakufika umuntfu longeti nalemfundziso, ningabomemukela emakhaya enu, futsi ningambingeleli nekumbingelela, 11
ngobe umuntfu lombingelelako ubambisana naye emisebentini yakhe lemibi.
12
3 Joh. 13
Nome nginalokunyenti lenginganitjela kona, angite ngakubhala phansi; kepha ngetsemba kutsi ngitakuta ngitenibona ngikhulume nani umlomo nemlomo, khona sitewujabula ngalokuphelele.
13Bantfwana badzadzewenu lokhetsiwe bayakuhambisa.


text:
Tintfo teTinyosi Letihambisana neMutsi
iApitherapy kusetjentiswa kwetintfo tetinyosi kwentela kwelapha kanye nekuvikela tifo. Ngekusho kwe Apitherapy yenhlangano longumuMelika, letitintfo tetinyosi letihambisana nemutsi tifaka luju, imphuphu lemtfubi lephuma etitjalweni, ipropolis, ijelly yebukhosi kanye nephoyizini yetinyosi.
Imphuphu lemtfubi njengeSengetetelo seBantfu
Lokusetjentiswa kwalemphuphu lemtfubi yetitjalo njengesengetetelo kwentela kuphila kwebantfu kanye netidzingeko temitsi kuhlangahlangene/akuvunyelwana. Lemphuphu lemtfubi yetinyosi letfolakalako etitolo tekudla lokuyimphilo kucokelelwa ngulabagcina tinyosi ngentfo yekubamba lemphuphu. Loku kuhwaya lemphuphu isuke kulemilente yetinyosi ngesikhatsi lenyosi ingena kulelibhokisi. Ngakoke, kuncishiswa kwalemphuphu lekhona yetinyosi kwentela kutsi tikhone kunika bantfwabato.
Lucwalingo loluncane solwentiwe ngekwesigaba semanutrition emphuphu lemtfubi leluhlata kwentela kusetjentiswa ekudleni kwebantfu/kufaka emanutrition, noma lemphuphu lemtfubi ivama kusetjentiswa ngalokubanti etintfweni tekwelapha letifana nekungashisi kanye nalabente sifo samdlavuza. Kufundza kwemaTurkish (leticinile futsi letibonakalako) tikhombe imphuphu lemtfubi yetinyosi kutsi inekusebenta emagciwane lokungatfutfukisa kuvimba kutselelana.
iUnited State’s Food ne Drug Administration (FDA) ichaze kutsi ‘imphuphu lemtfubi akusiyo indlela levutsiwe yema protein latiwa kusayensi. Incenye lenkhulu leyenta lutfo yemphuphu lemtfubi ngema carbohydrates (langetulu kwa 60%), hhayi emaprotein – lahlukene ngekuya kwendlela yemphuphu lemtfubi.'
Lesigaba semanutrition emphuphu lemtfubi avama kukaleka ngesitaputapu semaproteinn kanye ne amino acid lebalulekile. Letinye tigaba temphuphu lemtfubi tingaba nemanutrition laphakeme, abelamanye aphansi. Lendzawo Yetintfo Telwati iApis itsi ‘uma icatsaniswa netengetetelo letifana nemavitamin/emaphilisi emamineral, lemphuphu lemtfubi itfwele tigaba letiphansi kakhulu talamanutrients lamancane kakhulu kunaleto tengetetelo… (futsi) angeke timelele kudla lokukahle kanye nemalungiselelo laphilile.
Konakala kwelitfuba lemphuphu lemtfubi ngetintfo letisindzako noma emagciwane lamancane kungaba ngulokunye kwekukhatsateka kwebantfu labadla lemphuphu lemtfubi kanye netintfo letihambisana nalemphuphu lemtfubi.
Sinkhwa seTinyosi njengeSengetetelo seBantfu
Sinkhwa setinyosi sakhiwa tinyosi ngekusebentisa imphuphu lemtfubi, kunongotela, ema enzymes lagayekile kanye neluju. Lenhlama ibese ivalelwa eselini kwentela kutsi itogucuka. Lokugucuka kuhlukanisa lamaprotein kanye netitashi bese kwenta emavitamin kutsi atfolakale kakhulu. Lokukhokha ‘sinkhwa setinyosi’ lesinikwa tibungu kanye netinyosi letincane njengendlela yekudla kwemaprotein lavutsiwe. Sinkhwa setinyosi sinekwehluka (kantsi futsi sitfutfukile) ngekwakhiwa ngekwemanutrition nawucatsanisa nemphuphu leluhlata futsi sincono sigaywe ngumtimba wemuntfu.
Emantietinyosi njengeMutsi
Ngesikhatsi semakhulu lamane eBC Hippocrates, dokotela wandvulo wema Greek, wavuma lamatfuba emanti etinyosi kutsi akhulula tifo tesikhumba. Emanti etinyosi asetjentiswa kakhulu emitsini yesimanje. Afihleke ngendlela yetikali ngetinyosi letisebentako letincane, emanto etinyosi asetjentiswa ekwembatsiseni kwemutsi phindze asetjentiswe, njengekutsi, emafutseni esikhumba, ensipheni, kulokubekwa etindlebeni kwentela umsindvo, endzaweni yematinyo kanye nasekunciphiseni kuphuma kwengati ngesikhatsi sekwelashwa kwelitsambo.
iJelly yeBukhosi – Bukahle be Ndlela Letsite Lengatsatsi Sikhatsi Lesidze?
iJelly yebukhosi yintfo lemhlophe lebhocwako lefana nencenye yentfo lesuka ‘ekungeneni kwemlomo’ wetinyosi letisebentako futsi inikwa tibungu kanye nendlovukati yetinyosi (make).
Indlela lengiyo yekusetjentiswa kwejelly yebukhosi ikumakha/etintfweni tekugcobisa kepha iphindze isetjentiswe njengesengetetelo sekudla. iJelly yebukhosi ingatsengiswa iseyinsha, ihlanganiswe naletinye tintfo tekwakhiwa letifana ne yoghurt noma lebandzisiwe-yoma.
Ineliphunga, lelimunyu kanye nekufana kwalokumanti lokungatsi kuyaphela. Ngekuya ngbudze kanye nekuvundzisa kwendlovukati yetinyosi, lokucagela kungaba, ngaphandle kwelicwalingo loluningana lwekufundza, lolungakavunywa.
Kufundza lokuningi kwetintfo tejelly yebukhosi ebantfwini sekwentiwe, ikakhulu eEastern Europe, kepha kufundza lokuningi kulukhuni kukuhlatiya ngekwetigaba tesayensi ngekwemiphumela.
Nomakunjalo, emalungiselelo eliJapanese akhoma kutfutfuka kwe glucose lebeketelelwako kanye nekuphila ngekwengcondvo kanye nekukhula ekwakhiweni kwentinhlayiya tengatu lebovu. Ekufundvweni kwetintfo leticinile naletibonakalako kwatfolakala kutsi ijelly yebukhosi inetintfo tasifozonke kepha loku kunciphisa ngalokungasiko kahle noma ngendlela lendze yekugcina.
iPropolis njenge Mutsi
iPropolis iyanambutela ‘iglue yetinyosi’ leyakhiwe tinyosi kusuka kusitaputapu setihlahla futsi isetjentiswa ngekhatsi kwelibhokisi letinyosi kwentela kutsambisa lingekhatsi lalelibhokisi, sivala kugedvuka phindze sihlobise. Iphindze yatiwe nge 'Russian penicillin', ipropolis isetjentiswa emaveni lamaningi lapho zifozonke angatfolakali kahle. Inetintfo letihlangene, emagciwane, kwekutselelana, kwekutsatselana, tinhlayiya letiningi kanye nekushisa. Isetjentiswa ekuvikeleni kuchubeka kwetilondza, yelapha umlomo kanye nekuvuvuka kwenyama yematinyo, ivusetela licembu letinhlayiya letifanako, inciphise kushisa ngekhasi kwemitsambo phindze yelaphe tilondza letingekhatsi, ngekusho kwesifundvo se Polish ne German. iPropolis iphindze isetjentiswe ekwelapheni tilondza-temibhedze kanjalo nema khemikhali, kushisa kanye nekusha.
Phoyizini we Tinyosi njengentfo Leshisako
Phoyizini wetinyosi teluju yintfo lemunyu lekhanyako, intfo lemanti lete libala letfwala emaprotein lahlangene lenta kushisa kwendzawo phindze isebente njengengati lengakahlangani.
Isetjentisela mandvulo, yatiwa kakhulu eChina nase Eastern Europe namuhla lapho khona isetjentiswa kakhulu etifeni letichubekako letishisako. Ingajovwa noma isetjentiswe njengemafutsa kwentela kunciphisa kushisa etifeni letifana nematsambo, imultiple sclerosis (MS), buhlungu lobusemgogodleni phansi kanye nengcosa.
Phoyizini we Nyosi ukhokhes ngekuhambisa/kwengcisa intsambo yagezi ehwayeleni lelibekwe ngekhatsi kwelibhokisi letinyosi. Loku kwenta letinyosi ticine, kutenta tisutele lelihwayela, kusuka lapho lophoyizini atfolwa khona. Tinyosi atitsikameteki ngalesikhats kwenteka konkhe loku.
Inchazelo yeMutsi
Sicela wati: Lwati lwekufundzisa futsi lwetintfo tekwati kuphela futsi lungahle lungentiswa njengesecwayiso sekwelapha. Lolwati alukentelwa kumelela secwayiso sekwelapha noma semitsi losinikwa tati tekunakekela kuphila.
Translated by Phindile Malotana


text:
Nangabe ufuna kuvakashela eNingizimu Afrika, kufanele ube nevisa lesemtsetfweni ngembikwekutsi ungangena eveni. Ivisa iniketwa bantfu labaseholidini lekuvakasha nobe labete ngemsebenti futsi ihlala sikhatsi lesingemalanga langema-90.
Lamaye emave akhululekile kutsi angabi nevisa, lokusho kwekutsi takhamiti talawomave akudzingeki tibe nevisa kute tivakashele eNingizimu Afrika.
Emavisa akaniketwa etindzaweni tekungena eNingizimu Afrika, futsi tikhulu tetindiza kufanele ticiniseke kutsi bagibeli banemavisa ngembikwekutsi babavumela bagibele. Nangabe ufika ute ivisa, tikhulu tekuphuma nekungena tinesibopho sekukujikisa ubuyele eveni lakho.
Kuya ngenhloso yekuvakasha kwakho, ungafaka sicelo seVisa Yetivakashi nobe iVisa Yekwendlula.
Tfola kabanti ngaloku:
nobe tsintsana neLitiko Letasekhaya.


text:
Kwesuka sukela, Sikhukhukati, sikanye nemantjwele aso lamatsatfu, bekuhlala edlelweni linye neNkhomo.
INkhomo yayitsandza kudla tjani njengoba ihamba lonkhe lelidlelo ivakashela umngani wayo, Sikhukhukati. Kodvwa tikhatsi betimatima. Imvula beyiphutile kuna kulomnyaka, futsi bekunetjani lobuncane kakhulu. INkhomo yayilambe kakhulu njengoba ihamba kancane iya ehhokweni leSikhukhukati. Umlimi abekhohliwe kutsenga tjani.
Sikhukhukati sasijabulile kubona iNkhomo. “Sawubona mngani wami,” kusho Sikhukhukati. “Asengikuletsele emanti labadzako, lamasha kuze unatse. Kufanele kube womile ngemuva kwekuhamba indlela lendze kangaka.” Ngemuva kwaloko Sikhukhukati sagijima sayokha emanti kuze iNkhomo inatse.
Njengoba iNkhomo yayilele emtfuntini wesihlahla lesikhulu lesidzala, semanyeva, lamantjwele lamatsatfu abedlala eceleni kwayo. Abekhuluphele futsi amtfubi, njengetimbhali tesihlahla se-tabebuia iNkhomo lebeyisibona entfwasahlobo ngaletinye tikhatsi.
Sisu seNkhomo sabhodla futsi sadvuma ngesikhatsi ibuka emantjwele adlala. Yaphakamisa inhloko yayo yabuka ehlombe itisola. Kwekucala yabuka ngesekudla, yabuka ngesencele yaphindze yabuka ngesekudla. Bekute timphawu letikhombisa kuchamuka kweSikhukhukati.
Manje, tinkhomo ngalokuvamile atiyidli inyama, kodvwa khumbula kungenteka noma yini! INkhomo yayilambe kakhulu kangangekutsi ngaphambi kwekutsi icabange, yagcuma yacala kugijimisa lamantjwele lamancane lamtfubi lakhuluphele!
Lamantjwele lamatsatfu asakateka ngaphambi kweNkhomo, alunguta akhululekile: “Sinematubane futsi sijika khona lapha edvutane nawe. Angeke usibambe noma ngabe ungetama. Sinematubane futsi sijika khona lapha edvutane nawe. Angeke usibambe noma ngabe ungetama.” Futsi alunguta ahleka.
Ngaleso sikhatsi, Sikhukhukati sabuya nemanti eNkhomo. Sabuka lolutfuli lolugcwele eceleni kwemantjwele aso.
“Kwentekani?” Sikhukhukati sibuta, simamatseka sibuke lamantjwele lamatsatfu.
“INkhomo idlala kusigijimisa,” kulunguta lamantjwele, awela etukwalelinye, tinyawo tawo tisemoyeni.
“Kodvwa igijima kancane kakhulu,” ahleka. Ngako agcuma aya etulu futsi agijima aphuma ekhatsi kwetinyawo teNkhomo kuze akhombise kutsi abegijima ngekushesha kangakanani.
“Ningamenti umngani wetfu adzinwe,” Sikhukhukati senta umsindvo lomncane kulamantjwele aso ngaphambi kwekutsi sihambe siyolandzela iNkhomo lokunye lokunatfwako.
Ngekushesha ngemuva kwekuba Sikhukhukati sesihambile, iNkhomo yasukela emantjwele futsi yetama kubamba lokungenani linye. Kodvwa abaleka, ahlabela: “Sinematubane futsi sijika khona lapha edvutane nawe. Angeke usibambe noma ngabe ungetama. Sinematubane futsi sijika khona lapha edvutane nawe. Angeke usibambe noma ngabe ungetama.”
Ngaleso sikhatsi Sikhukhukati sabuya, lulwimi lweNkhomo lwalulenga ngephandle kwemlomo wayo, futsi yavela yakhamisa kwaba kanye, yawamita lamanti Sikhukhukati lebesiwabeke phambi kwayo
“Ngaso sonkhe sikhatsi ayanyatselana. Atsandza kudlala,” kusho Sikhukhukati. “Kodvwa lokungenani ngiyati kutsi aphephile kulohheya, ngaso sonkhe sikhatsi lowabuka asendzaweni lekhashane.” Sikhukhukati sabuka etulu esibhakabhakeni setfukile ngemuva kwaloko samamatseka sibuke iNkhomo.“Ngiyabonga ngekungigadzela wona ngesikhatsi ngingekho,” satjela umngani waso.
INkhomo beyati kutsi loko akusiko lokwenteke mbamba, ngisho noma beyiphatseke kabi kepha yavuma ngenhloko idziniwe. Ngaleso sikhatsi, yase ifa ngenca yendlala. Kugijimisa emantjwele kwawacedza onkhe emandla ayo.
Ngemuva kwesikhatsi, iNkhomo yavuka yavalelisa Sikhukhukati, itibuta kutsi itawukhona yini kuhamba loluhambo loludze lolubuyela emuva endzaweni lehlala kuyo.
INkhomo yatitsela esibayeni ngesikhatsi nje titfunti tekushona kwelilanga ticala kunwebeka esiyilweni. Yakhululeka nayibona inyandza lenkhulu yetjani lebeyiletfwe ngumlimi. Nayicala kudla, ayikhonanga kuyekela. Yadla yadla yadla yadzimate yesutsa kakhulu kangangekutsi yakhuphuka yabheka etulu enyangeni, njengebhaluni lenkhulu lenemibalabala. Ngoba khumbula, kungenteka noma yini!
Yenta indzaba ibe nemdlandla!
- Yini intfo lengakavami lowake wayidla? Dvweba sitfombe salokudla. Ngaphansi kwalesitfombe, chaza indlela lokudla lokunuka ngayo nendlela lokunambitseka ngayo.
- Bhala siphetfo lesisha salendzaba. Yini lebeyingenteka kube bekute tjani leNkhomo lebeyingabudla nayifika ekhaya? Khumbula, kungenteka noma yini!


text:
Similar content
Umlindzi siciwi setilwane nekunakekela
Lendzaba iphatselene nekuhlengwa kwebantfwana betilwane letitintsandzane letiletfwa kulesiciwi. Letilwane letincane tiyanakekelwa ngumgcinisiciwi kanye netisebenti takhe.
Intfombatana letsandza kukhuluma
Khabo abeyintfombatane letsandza bantfu naletsandza tintfo kantsi futsi bekakutsandza nekukhuluma. Lokukwamfaka enkingeni, kodvwa kwabuye kwamsita kutsi akhone kubaleka. Sifundvo sini losifundze ngaKhabo.
Inkhukhu nelishongololo
Inkhukhu nelishongololo bebangebangani labakhulu. Ngalelinye lilanga inkhukhu yatfukutsela kakhulu mhla itfola kutsi yente intfo lembi kakhulu leyayingafanele iyente.


text:
Buka imininingwane yakho yasebhange
Le-Trust incoma kakhulu kutsi bantfu labafuna kufaka ticelonkhokhelo bafanele kutsi bacale ngekutihlola kute batfole kutsi bayahlangabetana yini nendlela yekufaka sicelonkhokhelo ngemphumelelo kule-Trust.
Ngekufaka i-ID yakho yase-SA noma Inombolo Yemboni ungakhona kutihlola kutsi imininingwane yakho ikhona kudathabhesi yeTshiamiso Trust uphindze futsi ubone kutsi uyafaneleka yini kutsi ufake sicelonkhokhelo kule-Trust.Ucelwa kutsi ucaphele loku: uma ufaka inombolo yamakhalekhikhini wakho kusistimu awukafaneli kutsi ufake ikhodi yelive lakini, ucelwa kutsi uvele-nje ufake inombolo yakho njengakulesibonelo: 084 555 555
- Kusebentisa lithulusi lakho, Hlola Imininingwane Yakho akusiyo incenye yekufaka sicelonkhokhelo kepha kuyindlela yekutsi labo labangatsandza kuba bafakiticelo bangahlola kutsi bayahlangabetana yini nendlela yekufaka sicelonkhokhelo
- Lelithulusi litawuphindze futsi lisite i-Trust yati kutsi ngabe kunelwatiso lolwenele yini loluvela kulabo labangatsandza kuba bafakiticelo kutsi besekele sicelonkhokhelo
Ngubani longafaka sicelonkhokhelo?Kubalulekile kwati kutsi bantfu labahlangabetana netimo letibekwe kuLitayiteli Le-Trust kuphela labatawufanelwa kufaka sicelo sekutfola sincephetelo ku-Tshiamiso Trust.
Kungenteka ufanelwe sincephetelo:
- Uma ngabe uke wasebenta kuyinye yaletimayini letibhalwe LAPHA
- Ngesikhatsi sekufaneleka lokunoma ngusiphi sikhatsi emkhatsini wamhla ti-12 Indlovulenkhulu 1965 – 10 Ingongoni 2019
- Futsi uma ngabe wake wagula waba ne-silicosis noma i-TB ngesizatfu sekusebenta umsebenti lonebungoti
- NOMA uma ngabe ungumondliwa (umfati, umlingani noma umntfwana) wemvukuti (umsebenti wemayini) lonjalo losewafa
Emadokhumenti lotawaadzinga uma ufaka sicelonkhokhelo:
- Bufakazi lobusebentako bekutatisa (sib. i-ID yaseNingizimu Afrika (incwajana ye-ID noma likhadi) noma ipasipoti noma idokhumenti yekutatisa yakulelinye live lesebentako)
- Ipasipoti ye-SADC (uma ngabe umfakisicelo unayo)
- Likhadi lemboni (likhadi iMakhuluskop)
- Emarekhodi elirekhodi lekusebenta - umlandvo wekusebenta, kufaka ekhatsi ipasipoti lendzala lenetitembu tenkampani, tiliphi temholo, emarekhodi etekwelashwa njll.
- Uma ngabe sicelonkhokhelo seMufi – sitifiketi sekufa, umbiko wephosimothemu noma-ke lolunye lwatiso lwetekwelashwa loluphatselene nemvukuti nebufakazi bebuhlobo sib. sitifiketi semshado. Mondliwa naye ufanele kutsi anikete idokhumenti yekutatisa lesebentako kanye nedokhumenti yekutatisa yemufi.
Lokubalulekile kakhulu!
- Lesicelonkhokhelo saMAHHALA
- Kute umuntfu lodzinga kutsi umkhokhele kute ufake sicelonkhokhelo sakho
- Ucelwa kutsi ucaphele! Yi-Trust KUPHELA lengasebenta ticelonkhokhelo futsi itawati kutsi umfakisicelo ufanele kutfola sincephetelo
- Sicela bonkhe labangatsandza kufaka ticelonkhokhelo kutsi babeketele ngoba tinkhulungwane tebantfu lekufanele kutsi kusetjentwe ticelonkhokhelo tabo, futsi sicelo ngasinye sitawutsatsa sikhatsi.


text:
MBABANE, SWAZILAND
Eswatini
Kute lokushintjile etikhatsini tetfu tekusebenta kaSelect!!
Tikhatsi tetfu tekusebenta atikatsikabeteki nge-COVID-19:
: Mon-Fri: 8am to 5pm, Sat: 8am to 12pm
Kepha mayelana neCOVID-19, setama kunciphisa kusondzelana emkhatsini wetisebenti nemakhasimende etfu.
Siyacela nichumane natsi kunati tinombolo letilandzelako.
Kutfola lwati:
Nomcebo Ginindza :
+268 2406 6702 | ginindzan@sms.co.sz
Kuva kabanti ngema loans:
Gugu Methula:
+268 2406 6627 | methulag@sms.co.sz
Kubuta ngelinani lemali lekweletwako:
Steven Pali:
+268 2406 6625 | palis@sms.co.sz
Kubhadalwa kwemali lebolekiwe:
Patience Dlamini :
+268 2406 6636 | dlaminip@sms.co.sz
Irefund nekukwelekwa kwetimali
Nomfihlakalo Fakudze:
+268 2406 6635 | fakudzen@selectafrica.net
Select Eswatini yinkamphani leyasungulwa ngemnyaka wanga 1999 eSwatini, seyindlondlobele yaze yaba ngulehamba phambili kutekubolekisa timali ngekuba nemakhasimedende lamanyenti. Inkampani ya Select inemagatja lasihlanu, lafaka ekhatsi Manzini loyinhlokohhovisi, Mbabane, Nhlangano and Piggs Peak.
Lenkampani inato tonkhe tinhlangotsi tekubolekisana ngetimali. Injongo lenkhulu yalenhkapani kutsi ibolekise imali kusukela etisebentini letihhola kancane kuya kuleto letisemkhatsini. Lemali yekubolekisa ilandze umgomo lotsite ekubolekeni tisebenti. Loluhlobo lwasungulelwa kutsi kuzuze tisebenti letihhola esigabeni lesiphansi kuya kulesisemkhatsini.
Inkampani ya Select inetinzuzo letifaka ekhatsi luhlangotsi lolubuke imphilo yesisebenti, namasingcwabisane. Select usebenta ngekutikhandla ekutfutfukiseni timphilo temaswati ngekutsi ichubeke kuniketa lusito lolusezingeni lelisetulu.
Lucwaningo lwanga 2008 lukhomba kutsi 38% wemali lebolekwa kaSelect isebentiswa ekwakheni emakhaya netindlu lokufaka ekhatsi kutsenga kwekufulela tindlu, kuplasitela, kumpenda Kanye nekuchuma tindlu. Kungaleso sizatfu lesente inkapani yaka Select iphumelele kubolekisa ngetimali emaSwatini kutsi ache emakhaya kusukela ngemnyaka wa 2009.


text:
31
“Nangabe kukhona lonikela ngenkhomo kutsi ibe ngumnikelo wekuthula, kufanele kube yinkunzana nome sitfokati lesingenasiyela, awetfule embikwaSimakadze. 2Lowo muntfu uyawubeka sandla sakhe etikwenhloko yalomnikelo wakhe, bese uwubulalela ekungeneni kwelithende lekuhlangana. Emadvodzana a-Aroni labaphristi ayawufafata ngalengati emngcengcemeni walelilati alitungelete ndzawo tonkhe. 3
Emnikelweni wekuthula utawuletsa umhlatjelo lowentiwa ngemlilo kuSimakadze: emanoni lembese kwangekhatsi kanye nemanoni lahlanganisa loku kwangekhatsi, 4netinso totimbili, nemanoni lakuto, nemanoni lembese sibindzi, nalawo latawusuka kanye nato. 5
Emadvodzana a-Aroni atawushisa konkhe loko elatini kanye neminikelo yekushiswa etikwetinkhuni temlilo. Kungumnikelo lowentiwa ngemlilo, liphunga lelinuka lusi lolumnandzi kuSimakadze.
6“Nangabe yimvu nome yimbuti lena lesetjentiswa emnikelweni wekuthula, ingaba yindvuna nome ibe yinsikati, kodvwa kufanele kube ngulengenasiyela. 7Nangabe umuntfu anikela ngemvu, kufanele ayetfule kuSimakadze, 8bese ubeka sandla sakhe etikwenhloko yalomnikelo, ayibulalele embikwelithende lekuhlangana. Emadvodzana a-Aroni ayawufafata lengati emngcengcemeni walelilati alitungelete ndzawo tonkhe. 9Kulomnikelo wekuthula kufanele aletse umhlatjelo lowentiwa ngemlilo kuSimakadze: emanoni nemsila wonkhe ngekunona kwawo usikwe ekugcineni kwemgogodla, nemanoni alokungekhatsi, 10netinso totimbili, nemanoni lakuto nasematsebeni, nemanoni lembese sibindzi latawusuka kanye netinso. 11Umphristi utakushisela etikwelilati njengekudla, kube ngumnikelo lowentiwa ngemlilo kuSimakadze.
12“Nangabe umuntfu anikela ngembuti, kufanele ayetfule kuSimakadze, 13uyawubeka sandla sakhe etikwenhloko yayo ayibulalele embikwelithende lekuhlangana. Emadvodzana a-Aroni atawube asafafata lengati emngcengcemeni walelilati alitungelete ndzawo tonkhe. 14Kulomnikelo naku-ke latakunikela kube ngumnikelo lowentiwa ngemlilo kuSimakadze: emanoni lembese kwangekhatsi nawo onkhe lanamatsele kuko, 15netinso totimbili, nemanoni lakuto nasematsebeni, nemanoni lembese sibindzi, nalawo latawusuka kanye netinso. 16Umphristi utawube sewushisa konkhe loku elatini kube ngumnikelo wemlilo, liphunga lelinuka lusi lolumnandzi. Onkhe emanoni ngewaSimakadze. 17
Lev. 7:23
17:10
19:26
Dut. 12:16,23
15:23
Lona kutawuba ngumtsetfo wetitukulwane ngetitukulwane tenu, nome ngukuphi lapho niyawuhlala khona: kubete lodla emanoni nengati.”


text:
61
Rom. 14:1
1 Khor. 3:1
10:12
Jak. 5:19
Bazalwane, nangabe lomunye wenu asawele esonweni, nine bakaMoya, lowo mephuleni, loko nikwente ngemoya wekutfobeka; kodvwa nawe uticaphele, ngobe ungahle ulingeke. 2
Rom. 15:1
1 Khor. 9:21
1 Thes. 5:14
1 Joh. 4:21
Tfwalisanani imitfwalo yenu, kuze nigcwalise umtsetfo waKhristu. 3
Nangabe umuntfu aticabanga kutsi ulutfo, kantsi akasilo lutfo, uyatiyenga. 4Kodvwa akube ngulowo atihlolele wakhe umsebenti, khona uyawuba nekutibonga ngekwakhe yedvwana, hhayi ngekwalomunye umuntfu. 5
Ngobe ngulowo nalowo uyawutetfwalela umtfwalo wakhe.
6
1 Khor. 9:11
Akutsi lowo lofundziswako ngelivi laNkulunkulu ahlephunelane etintfweni tonkhe letinhle nalowo lamfundzisako.
7
Jer. 17:10
Mat. 16:27
Rom. 2:6
Semb. 2:23
Ningayengwa, Nkulunkulu akaphukutwa, ngobe umuntfu uyawuvuna loko lakuhlanyelako. 8
Taga 22:8
Rom. 8:13
1 Khor. 6:9
Ngobe lowo lohlanyela enyameni yakhe, uyawuvuna kubola kuyo; kodvwa lohlanyela kuMoya waNkulunkulu, uyawuvuna kuphila lokuphakadze kulowo Moya. 9
Asingadzinwa kwenta lokuhle; ngobe nasingadzinwa, siyawuvuna ngesikhatsi lesifanele. 10Ngako-ke njengobe sinematfuba nje, asente lokuhle kubo bonkhe bantfu, ikakhulu kubendlu yaketfu yekukholwa.
11Niyabona-ke nani, nati tinhlavu letinkhulu lesengitibhala ngesandla sami kulencwadzi.
12
Fil. 3:18
Ngulabo labafisa kubukeka emtimbeni wabo labaniphocelela kutsi nisoke, khona phela bangetiwuhlushwa ngenca yesiphambano saKhristu Jesu. 13Ngobe nemaJuda akakwenti lokufunwa ngumtsetfo, kodvwa bafisa kutsi nine nisoke, kuze phela batetigabatisa ngani kuloko.
14
Rom. 6:6
1 Khor. 1:31
2:2
Gal. 2:19
Kodvwa akube khashane nami kutigabatisa ngaphandle kwesiphambano seNkhosi yetfu Jesu Khristu; ngesiphambano sakhe live lifile kimi, nami ngifile kulo. 15Ngobe kusoka nekungasoki akusilutfo kodvwa kuphela kudalwa kabusha. 16
128:6
Kuthula nemusa akube kubo bonkhe labahamba ngalomyalo, ema-Israyeli aNkulunkulu.
17
11:23
Sale kubate longihluphako, ngobe emtimbeni wami nginetimphawu taJesu.
18
Umusa weNkhosi yetfu Jesu Khristu awube nemoya wenu, bazalwane. Amen.


text:
Kadzeni eminyakeni leminyenti leyendlulile, kulomunye ummango lokhashane kakhulu, bekuhlala intfombatana lenhle ligama layo kunguSefako. Sefako bekatsandvwa ngemadvodza lamnyenti kulommango. Bebabhala tingoma netinkondlo badvumisa buhle bakhe. Kepha Sefako bekete inshisekelo yekushada nanoma nguyinye yawo, futsi loku kwenta babe wakhe watfukutsela.
Intfo labekangayati Sefako kutsi kukhona lobekamtsandza kepha atifihla! Futsi lona bekamtsandza atifihla bekuyingwenya lebeyihlala kulomfula bebakha emanti kuwo. Onkhe emalanga, ema-awa lambalwa-nje ngembi kwekutsi lilanga lishone, Sefako bekahamba aye emfuleni neludziwo lwakhe ayokha emanti ekupheka kudla kwakusihlwa.
Sefako bekanemkhuba wekulala sitfongwana ngaphasi kwesihlahla sakhe lasitsandza kakhulu ngemuva kwekukha emanti kulomfula. Lengwenya beyivamise kutifihla lapha emantini imbukele ngesikhatsi alele. Beyifisa kukhuluma naye kepha beyingati kutsi ingenta kanjani kute kutsi ayinake ngaphandle kwekutsi imtfuse.
Ngalelinye lilanga lengwenya yaba nesibindzi sekutsi isondzele kuSefako ngemuva kwekutsi alale. Lengwenya lebeyigcwele lutsandvo kwayijabulisa kakhulu kuba seceleni kwaSefako kangangobe yabese icala kuhlabela ngelutsandvo lebeyimtsandza ngalo.
Sefako wayiva lengoma wabese uyagucuka solo alele, acabanga kutsi uyabhudza. Lengwenya beyingafuni kutsi Sefako avuke bese uyayibona, ngakoke yantjuma yabuyela emantini masinyane.
Loku-ke kwaphindze kwenteka ngakusasa … nangakusasa … nangakusasa. Sefako bekayiva lengwenya imhlabelela ngesikhatsi alele kepha bekatsi nakavuka, akhandze kungenamuntfu dvute naye. Bekeva-nje emacembe akhwashatela kamnandzi netinkhomo tibhonsa khashane.
Lokuhlabela kwatsintsa inhlitiyo yakhe, futsi Sefako wabese ufuna kubona lomhlabeleli njalo njalo. Sefako wabese ucala kufuna lelivi leliyimfihlakalo emihlangeni, etihlahleni nasetjanini kepha akazange alitfole.
Ngalelinye lilanga, Sefako watsatsa sincumo sekutsi angeke asachubeka nekufuna lomhlabeleli loyimfihlakalo. Esikhundleni saloko, wahlela kubamba lomnikati walelivi lelimnandzi!
Sefako wakha emanti emfuleni njengoba ahlala enta wabese uyocambalala ngaphasi kwesihlahla sakhe lasitsandza kakhulu wenta sengatsi ulele. Njengalokwetayelekile, lengwenya legcwele lutsandvo yakhasa yaphuma emantini yayomhlabelela.
Sefako watsi nakeva lelivi lelimnandzi, wavula emehlo akhe masinyane futsi watitfola abuke-ngco ekhatsi emehlweni … ENGWENYA!
Sefako wesaba kakhulu! Masinyane, wavuka wema ngetinyawo, kwakhahleleka ludziwo lwakhe lwawa acitseka onkhe emanti. Wagijima wenyusa lusentse lwemfula, ngebhadi, wagilwa lidvwala wawa, washaya phasi kabuhlungu. Lengwenya legcwele lutsandvo, yema eceleni kwakhe yambuka. Yakhasa yasondzela kakhulu kuye, Sefako wavele watfomeka ngenca yeluvalo.
“Ungasabi,” kwasho lengwenya ngelivi lelipholile. “Bengiloku ngikubuka ulele ngaphasi kwesihlahla emalanga lamanyenti, kepha ngangakulimati. Ngingakudlelani-ke manje?” Lengwenya yabese ihlabela ingoma yekumdvudvuta leyavele-nje yatsintsa inhlitiyo yaSefako.
Ingasasabi, lentfombatana lenhle yavuka yahlala futsi yalalela lelivi lebeseyicale kulitsandza.
Ngemuva kwaloko, Sefako bekahamba ngekushesha ashone entasi emfuleni ayohlangana nalengwenya lehlabelako onkhe malanga kusihlwa, ngemuva kwesikhatsi lesitsite, watsatsa sincumo sekutsi ufuna kushada nayo.
Ekugcineni, watfola sibindzi sekutjela babe wakhe.
Babe waSefako ayizange imjabulisa lendzaba! “Lengwenya yakho inato yini tinkhomo tekukulobola?” wabuta atfukutsele. “Itawukwati yini kukutfolisa bantfwana iphindze futsi ikwakhele likhaya?”
Nanoma-nje babe waSefako akazange avume kutsi ashade lengwenya, indlela bekativa ngayo Sefako ngalengwenya ayizange intjintje. Babe wakhe watsi nakabona kutsi indvodzakati yakhe angeke vele iyintjintje ingcondvo yayo, wamkhiyela kulenye indlu yetjani yalapha emmangweni. Onkhe malanga emini, beketa atomhlola futsi amnike nekudla.
Kepha ngalelinye lilanga babe waSefako wakhohlwa kukhiya umnyango walendlu yetjani. Sefako walindza sikhashana wenta siciniseko sekutsi bekuphephile kuvula umnyango agijime masinyane ashone entasi emfuleni.
Masinyane-nje nakefika lapho, Sefako wamemeta, “Ngwenya, Ngwenya, ngimi, Sefako!” Lengwenya, lebeyiloku imfuna kamatima emalanga lamanyenti, yaphuma emantini yatombingelela.
Ngakusasa, babe waSefako wamtfola anyamalele, futsi loko kwamtfukutselisa kakhulu! Atfukutsele kakhulu, watsatsa indvuku lenkhulu walandzela tinyatselo tetinyawo tendvodzakati yakhe wacondza emfuleni. Bekatimisele kuvimba indvodzakati yakhe kutsi ingashadi nalengwenya.
Watsi nakefika elusentseni lwemfula, wabona Sefako abhukusha emfuleni nalengwenya ilapha eceleni kwakhe.
“Sefako, Sefako,” wammemeta. “Wota lapha masinyane! Angeke uyishade lengwenya.”
Sefako wajikisa inhloko yakhe wavilitisela babe wakhe sandla ngembi kwekuhlamba ahambe nalengwenya. Lobabe lokhatsatekile wabuka ngekuphelelwa ngemandla kute langakwenta indvodzakati yakhe ihamba inyamalala nengwenya ngaphansi kwemanti.
Ngemuva kwesikhatsi, Sefako wabuya watovakasha lapha emmangweni. Inhlitiyo yababe wakhe yajabula kakhulu nakambona. Bekamkhumbula kakhulu, futsi ngaleso sikhatsi, wavele-nje wati kutsi ufanele enteni.
“Nemukelekile, nemukelekile, nobabili,” kwasho yena, agijima ayobingelela Sefako nalengwenya. Wabese ukhuluma nalengwenya watsi, “Nemukelekile emndenini wami.”
* Sefako utsandzana nengwenya. Ucabanga kutsi yintfo lengenteka yini kutsi utsandzane nengwenya? Kungani kungenteka noma-ke kungani kungeke kwenteke?
* Nakungenteka ube nemngani losilwane, ngusiphi silwane longasikhetsa, futsi yini lengakwenta kutsi usikhetse?
* Dvweba silwane lositsandza kakhulu. Bhala ingoma noma inkondlo ngalesilwane.


text:
ISwizalendi
iSwizalendi (de: die Schweiz, fr: Suisse, it: Svizzera, rm: Svizra). Live laseYurophu.
Mayelana ne Swizalendi[hlela | edit source]
- IRiphabliki.
- Inhlokodolobha: Bern.
- Linani leBantfu eBern: 123.466 (2009).
- Mengameli: Doris Leuthard.
- 41.285 Km2.
- Linani leBantfu: 8.417.700 (2016).
- 204 bantfu/km2.
- PIB: 314.869.000.000 USD (2009).
- Likhodi Le-inthanethi: ".ch"
I Swizalendi live lelitfolakala phakatsi kwetintsaba kanye nemawa, kantsi lilive lelihlukaniseke katsatfu, lokuhlukaniseka loku kucuketse emawa langema ayisi, umzila lowatiwa ngekutsi i Swiss Plateau kanye nentsaba leyatiwa ngekutsi i Jura,lomzila udvonsa libanga lelingemakhilomitha langu 41285 km2. kutsi letintsaba temawa lama ayisi sidle sigamu nje lesidze salelive, tibalo tebantfu labatfolakala kulelive tibalelwa ku 8 million kantsi labanyenti babo labantfu batfolakala kuwo lomzila wetintsaba, lapha ke ngulapho kuphindze kutfolakale khona nenhlokodholobha yalo lelive lase Swizalendi kantsi emadholobha ase Swizalendi advume umhlaba wonke aphindze atiwe ngekutsi ngema global cities ngenca yemnotfo wawo, lawa ke i – Zürich kanye ne Geneva.
Lelive lase Swiss linemlandvo lomudze wekungatibandzakanyi etimpini , pheceleti loku lokwatiwa ngekutsi i armed neutrality— kusukela ngemnyaka wango 1815— alikaze lelive libe nempi, ngiko ke loku lokwente kutsi lingenele inhlangano yetive muva ngemnyaka wa 2002. kusesenjalo ke lelive linebudlelwane lobuhle nalamanye emave emhlaba kantsi budlelwane balo bakhelwe esisekelweni sekuletsa kutfula nelucolo emaveni lamanyenti.[1] .i Swizalendi live lakwatalwa khona inhlangano ye Siphambano Lesibovu pheceleti i Red Cross kantsi futsi tinhlangano letinyenti tinemahhovisi awo lamakhulu kulelive lokufaka phakatsi i second largest UN office. Emaveni ase Yuropu leli ngilo live lelisungule inhlangano ye European Free Trade Association loku kuphindze kube yincenye ye Schengen Area – lokufaka phakatsi i nyonyana ye European Union, endzaweni leyatiwangekutsi yi Eureopean Economic Area.
Kufuna[hlela | edit source]
Kúbópha[hlela | edit source]
- ↑ Thomas Fleiner, Alexander Misic, Nicole Töpperwien, Swiss Constitutional Law, p. 28, Kluwer Law International


text:
Boksburg
iBoksburg lidolobha leliseMpumalanga Randi esifundzeni saseGauteng eNingizimu Afrika. Ligolide latfolwa e-Boksburg ngo-1887. I-Boksburg yacanjwa ngaNobhala wembuso waseNingizimu Afrika W. Eduard Bok. [1]Umgwaqo lomkhulu weReef lochumanise iBoksburg nawo wonke lamanye emadolobha lamakhulu lanetimayini eWitwatersrand kanye ne-Angelo Hotel (1887) yasetshenziswa njengendawo yesiteji.[1]
Nkhomishana wetimayini Montague White wakha lidamu lelikhulu, lebelatiwa nge White's Folly kumbe lidamu lase Boksburg lelahanjiswa tikhukhula tango-1889. [2]


text:
KUMUNYISA NEKUSEBENTISA TIDZAKAMIVA
Kumunyisa kucinisekisa kutsi luswane lwakho luba nemphilo lekahle, lukhule nengcondvo ikhule kahle. Nangabe usebentisa tidzakamiva nobe imitsi, kubalulekile kwati kutsi kutalutsintsa njani lubisi lwakho nobe luswane.
IMITSI
Bomake bavame kutjelwa kutsi ngeke bakhone kumunyisa babe banatsa imitsi. Esikhatsini lesinyenti loko akusilo liciniso, nekusebentisa lubisi lwesikotela kunetingoti. Ngaphambi kwekuyekela kumunyisa, tfola kwatiswa lokwengetiwe ngekutsintsana ne-La Leche League South Africa. Ungacwaninga ngekuphepha kwemitsi ku-www.e-lactancia.org.
NICOTINE (LIGWAYI)
I-nicotine lesemitsanjeni yakho ikhulisa tingoti tekusheshe ulumule iphindze inciphise nelubisi loba nalo. Tinswane talababhemako tisengotini lenkhulu yekuhlale tikhala nekutunywa kufa, i-SIDS (Sudden Infant Death Syndrome).
Nawungakhoni kuyekela kubhema, kusephephe kakhulu kumunyisa luswane kunekulunika lubisi lwesikotela.
Nciphisa kubhema futsi ubheme ngemuva kwekumunyisa kunekubhema usetomunyisa.
TJWALA
Tjwala busheshe bungene emitsanjeni yamake kanjalo nasebisini lwakhe, bube nemiphumela leminyenti kulomake nakuloluswane. Akusiyo ingoti kuhle unatsa, ikakhulukati nangabe loluswane selungetulu kwemaviki langu-8 budzala futsi lumunyiswa ngemuva kwema-awa lamabili unatsile. Kunatsa kanyenti kungabangela kukhala kakhulu, kumunya kancane kuphuta kukhula, kuphazamise nendlela ingcondvo yeluswane lekhula ngayo. Kusebentisa tjwala kungaphazamisa nendlela lonakekela ngayo luswane lwakho. Caphela kutsi nawunatsa kanyenti, kubese kutsatsa sikhatsi kutsi lotjwala uphume emtimbeni wakho.
COCAINE NE-CRACK
Incenye lenkhulu yalesidzakamiva lesi iya elubisini lwelibele futsi ingushevu etinswaneni. Nalentfutfu ye-crack cocaine iyingoti kuloluswane lwakho. Bomake kufanele balindze lokungenani ema-awa langu-24 nabacedza kusebentisa i-cocaine nobe i-crack ngaphambi kwekumunyisa.
INSANGU (DAGGA)
Lumbalwa kakhulu lucwaningo lolwentiwe ngemiphumela yensangu. Kunematfuba ekutsi ingcondvo yeluswane lwakho ilimale ekuhambeni kwesikhatsi. Ngemuva kwekuyisebentisa kakhulu, kuphela emaviki tinswane tinayo emitimbeni yato. Bomake kufanele bangayisebentisi insangu nabasamunyisa.
Nakakhona loyisebentisako ekhaya, kufanele ayisebentise khashane neluswane.
I-METHAMPHETAMINE (TIK) NALENA LESAMPHUPHU
Letidzakamiva tinemandla ekubusana futsi setiyinkinga leyandzako emaveni lamanyenti. Kute kwatiswa lokunyenti mayelana nekutsi i-tik ikutsintsa njani kukhula kweluswane nemphilo yalo, kodvwa siyati kutsi ihlobene netinkinga tebantfu, budlova emakhaya kanye nemazinga laphansi ekumunyisa.
Nangabe ungumake lomunyisako futsi usebentisa i-tik, kufanele ulindze lokungenani ema-awa langu-48 ngaphambi kwekumunyisa nobe ize ingasabonakali le-methamphetamine nawuhlola umchamo wakho. Ungalusengela lubisi lwakho ululahle kuleso sikhatsi kuze utochubeka ukhicita lolubisi.


text:
71
1 Joh. 3:3
Bazalwane, njengobe letetsembiso titetfu, asitihlante kuko konkhe lokungcolisa umtimba nemoya, siphile imphilo yebungcwele lobuphelele ngekwesaba Nkulunkulu.
2
Imis. 20:33
2 Khor. 6:11
12:15
Semukeleni ngenhlitiyo lemhlophe. Kute lesamona, kute lesamphatsa kabi, kute nalesamphamba. 3Loko angikushololo kutsi nginilahle; bese vele ngishito lokutsi nine nisetinhlitiyweni tetfu, ngangekutsi nome kuphila nome kufa, sifisa kutsi lokungenani sibe munye kuko. 4
Imis. 5:41
Fil. 2:17
Khol. 1:24
Nginesibindzi lesikhulu kini; ngitigcabha kakhulu ngani. Kuko konkhe lokuhlupheka kwetfu ngiva nginendvudvuto, nenjabulo yami iyaphuphuma.
5
2 Khor. 2:13
Kuliciniso kutsi nasifika eMasedoniya, asikutfolanga kuphumula. Satikhandza sisenhluphekweni macala onkhe: Kwakunekulwa ngephandle, kunekwesaba ngekhatsi. 6
Kodvwa Nkulunkulu lodvudvuta labanetinhlitiyo letephukile, wasidvudvuta ngekufika kwaThithusi. 7Asidvudvutwanga ngiko kuphela, kodvwa sadvudvuteka nangekudvudvuteka kwakhe asemkhatsini wenu. Wasitjela kutsi beninesifiso sekungibona, nekutsi naba buhlungu kangakanani etinhlitiyweni, nekutsi benifisa kangakanani kuma kanye nami. Loko kwangenta ngajabula kakhulu futsi.
8
Ngobe nome nganidzabukisa ngalencwadzi, noko angitisoli ngayo. Ngiyabona kutsi lencwadzi yanivisa buhlungu nome nje kwakukwesikhashana. Kodvwa nome ngake ngatisola, 9nyalo sengiyajabula, hhayi ngobe neva buhlungu, kodvwa ngobe kuva kwenu buhlungu kwanenta naphendvuka. Loko kuva kwenu buhlungu kwaya ngentsandvo yaNkulunkulu, ngako-ke kute lokwanilahlekela ngenca yetfu. 10
Mat. 5:4
26:75
27:3
Luk. 18:13
23:41
Kudzabuka lokukwaNkulunkulu kuveta kuphendvuka kube kusindziswa, kubete kutisola ngako; kodvwa kudzabuka lokukwemhlaba kuveta kufa. 11Ase nibuke nje kutsi lokudzabuka lokukwaNkulunkulu sekuveteni kini: Kukhutsala lokungaka, nekukwati kutiphendvulela, nekutfukutsela, nekwesaba, nekulangatelela, nenshisekelo, nekujezisa. Kuko konkhe senikhombise kutsi nite licala kulendzaba.
12Ngako-ke nome nganibhalela, anginibhalelanga ngenca yalotsite labente lokubi, nome ngenca yalotsite labephatseke dlephu, kodvwa ngangentela kunikhombisa embikwaNkulunkulu inshisekelo yenu ngatsi. 13Ngako-ke siyadvudvuteka.
Ngaphandle kwalendvudvuto sajabula kakhulu ngekujabula kwaThithusi, ngobe nonkhe namcinisa lidvolo. 14
Kube benginidvumisile kuye, ngabe anikangijabhisi. Kute lesakukhuluma kini ngaphandle kweliciniso, nekunidvumisa kwetfu kuThithusi kwatfolakala kuliciniso. 15
Inhlitiyo yakhe seyinamatsele kini, ngobe phela ukhumbula inhlonipho yenu, nekutsi namemukela ngekwesaba nangekutfutfumela. 16
Ngiyajabula ngobe, kuko konkhe, sengingetsembela ngalokuphelele kini.